Апостиль и легализация в Ташкенте - агентство переводов в Узбекистане\nҲУЖЖАТЛАРНИ СЎРОҚЛАБ ОЛИШ\n+998 95 142 25 20\n+998 33 252 20 25\nАПОСТИЛЬ ВА ЛЕГАЛЛАШТИРИШDoniyor2021-06-03T10:40:14+05:00\nАПОСТИЛЬ ВА ЛЕГАЛЛАШТИРИШ\nҲужжатга апостиль қўйиш учун нима керак бўлади?\nФақат ҳужжатларингизнинг асл нусхалари! Асл нусхалари бўлмасачи? Унда биз билан боғланинг ва биз қандай қилиб дубликат олиш мумкинлигини ўйлаб кўрамиз. Ўзбекистон ҳудудида йўқотилган ҳужжатларни тиклаш бўйича янада батафсил ахборотни шу ердан топишингиз мумкин.\nМен бошқа шаҳарда бўлсам, ҳужжатга қандай қилиб апостиль қўйиш мумкин?\nБуюртма почта хизматларидан фойдаланинг (DHL, UPS ва ҳ.к.) ва ҳужжатларни бизнинг офисимизга юборинг. Биз Сизнинг ўрнингизга барчасини бажарамиз ва Сиз танлаган исталган почта орқали ҳужжатларингизни қайтариб жўнатиб юборамиз.\nҲужжатга апостиль қўйишда кўмаклашиш хизмати қанча туради?\nҲаммаси ҳужжатнинг турига боғлиқ. Бутун тартибнинг қийматини янада аниқроқ ҳисоблаб чиқишга Сизга менежеримиз ёрдам беради\nАпостиль қўйиш тартибига қанча вақт кетади?\n3 иш кунидан 30 иш кунигача- барчаси ҳужжатнинг турига боғлиқ. Ушбу саволга янада аниқроқ қилиб менежеримиз жавоб бериши мумкин\nОғзаки изчил таржима одатда иштирокчиларнинг сони деярли кам бўлган тадбирларда ишлатилади\nАПОСТИЛЬ ЎЗИ БИЛАН НИМАНИ ИФОДА ЭТАДИ?\nАпостиль- бу штамп (босма), у ҳужжатга (нусхасига ёки асл нусхасига) ва/ёки ҳужжатнинг таржимасига қўйилади.\nАПОСТИЛЬ ҚАЙСИ ТИЛДА ҚЎЙИЛАДИ?\nАпостиль босмасининг ўзи- инглиз ва\nўзбек (лотин ёзуви) тилларида.\nАпостильнинг сарлавҳасида француз тилида\nматн бўлиши керак.\nАпостильнинг шакли ўзбек ёки инглиз\nАПОСТИЛЬНИ ҚАЧОН ҚЎЙИШ КЕРАК?\nАпостиль турли ҳужжатларга, улар бошқа мамлакатда юридик\nкучга эга бўлиши учун қўйилади.\nАпостиль штампи фақат 1961 йилда Гаага конвенциясини\nимзолаган мамлакатларда амал қилади.\nСизнинг мамлакатингиз Гаага конвенциясига кирганлигини\nконвенциянинг расмий сайтида текшириш мумкин.\nАПОСТИЛЬНИ ҲУЖЖАТНИНГ ЎЗИГА ЭМАС, ҲУЖЖАТНИНГ ТАРЖИМАСИГА ҚЎЙИШ МУМКИНМИ?\nҲа, мумкин. Бутун тартибнинг қийматини ва муддатларини янада аниқроқ\nҳисоблаб чиқишда Сизга менежеримиз ёрдам беради\nАПОСТИЛЬМИ ЁКИ ЛЕГАЛЛАШТИРИШМИ?\nҲужжатларни апостиллаш бутунлай Гаага конвенциясининг ҳолатларига боғлиқ.\nУнда апостиль штампини қўйиш мумкин бўлган ҳужжатларнинг тури ва\nмазкур усулда легаллаштириш мумкин бўлмаган ҳужжатлар батафсил кўрсатилган.\nШунингдек, Гаага конвенциясида унинг иштирокчи мамлакатларининг рўйхати кўрсатилган. Фақат шу мамлакатларда апостиль қўйилган ҳужжат юридик кучга эга бўлади. Ҳужжат Гаага конвенциясини имзоламаган мамлакатда тан олиниши учун уни консуллик орқали легаллаштириш зарур. Консуллик орқали легаллаштириш янада мураккаб жараён ва якуний муҳр фақатгина ҳужжатларни талаб қилаётган мамлакат консуллигида қўйилади. Ҳужжатларни консуллик орқали легаллаштириш ҳақида батафсил маълумот шу ерда келтирилган.\nҲУЖЖАТНИ КОНСУЛЛИК ОРҚАЛИ ЛЕГАЛЛАШТИРИШ УЧУН НИМА ҚИЛИШ КЕРАК?\nЖисмоний ҳужжатларни легаллаштириш учун- фақат ҳужжатларингизнинг асл нусхалари ва ҳужжатлар эгасининг паспорт нусхаси керак (баъзида бошқа ҳужжатларнинг нусхаси ҳам талаб этилиши мумкин).\nАсл нусхалари йўқми? Унда биз билан боғланинг ва биз уларнинг дубликатини қандай олиш мумкинлигини ўйлаб кўрамиз. Ўзбекистон ҳудудида йўқотилган ҳужжатларни тиклаш бўйича янада батафсил маълумотни шу ердан топиш мумкин.\nЮридик ҳужжатларни легаллаштириш учун- ҳужжатларнинг асл нусхаси керак (бошқа ҳужжатларнинг ҳам нусхалари талаб этилиши мумкин).\nҲУЖЖАТНИ КОНСУЛЛИК ОРҚАЛИ ЛЕГАЛЛАШТИРИШГА КЎМАКЛАШИШ ХИЗМАТИ ҚАНЧА ТУРАДИ?\nБарчаси ҳужжатнинг турига, штапм/муҳр қўйиладиган консуллик/элчихона божининг ўлчамига боғлиқ. Бутун тартиб қийматини янада аниқроқ ҳисоблаб чиқишга Сизга менежеримиз ёрдам беради\nҲУЖЖАТНИ ЛЕГАЛЛАШТИРИШ ЎЗИ БИЛАН НИМАНИ ИФОДА ЭТАДИ?\nВаколатган нотариус томонидан\nҳужжатнинг нусхасини тасдиқлаш.\nНотариус имзосини Ўзбекистон Республикаси\nАдлия вазирлиги томонидан тасдиқлаш.\nАдлия вазирлиги муҳрини ва ваколатланган мансабдор\nшахс имзосини Ўзбекистон Республикаси ТИВда тасдиқлаш.\nҲужжатни ваколатланган таржимон\nтомонидан таржима қилиш.\nТайёр бўлган ҳужжатни қабул\nқилувчи давлатнинг консуллигида\nКОНСУЛЛИК ОРҚАЛИ ЛЕГАЛЛАШТИРИШ УЧУН ИШОНЧНОМА КЕРАКМИ?\nЙўқ, ишончнома талаб этилмайди\nҚАНДАЙ ҲОЛАТЛАРДА КОНСУЛЛИК ОРҚАЛИ ЛЕГАЛЛАШТИРИШ ТАЛАБ ЭТИЛАДИ?\nҲужжат Гаага конвенциясини имзоламаган давлатда тан олиниши учун уни консуллик орқали легаллаштириш керак. Агар сиз ҳужжат тақдим этиш керак бўлган мамлакатни мазкур рўйхатдан топмаган бўлсангиз, демак, мазкур мамлакат Гаага конвенциясининг иштирокчиси эмас ва унга ҳужжатни консуллик орқали легаллаштириб тақдим этиш керак бўлади.\nҲар қандай ҳолатда ҳам ташкилотдан ҳужжатлар қаерга тақдим этилиши ва уларни қандай расмийлаштириш кераклигини аниқлаб олинг.\nТАРЖИМАГА БУЮРТМА БЕРМОҚЧИМИСИЗ?\nБуюртманинг мазкур шакли- биз билан боғланишнинг энг яхши усули!\n*Сизнинг сўровингиз бевосита бизнинг почтамизга юборилади ва\nСиз бир соат давомида жавобни оласиз.\nОригиналнинг тилиOzarbayjon tiliAlban tiliAmxar tiliIngliz tiliArab tiliArman tiliAfrikaansBask tiliBelorus tiliBengal tiliBirma tiliBolgar tiliBosniya tiliValliya tiliVenger tiliVetnam tiliGavay tiliGalisiya tiliYunon tiliGruzin tiliGujaratiDaniya tiliZuluIbroniy tiliIgboIdish tiliIndonez tiliIrland tiliIsland tiliIspan tiliItalyan tiliYorubaQozoq tiliKannadaKatalan tiliQirg'iz tiliXitoy tiliKoreys tiliKorsika tiliKreol tili (Gaiti)KurmanjiKhmer tiliKhosaLaos tiliLotin tiliLatish tiliLitva tiliLyuksemburg tiliMakedon tiliMalagasi tiliMalay tiliMalayalamMalta tiliMaoriMarathiMo'g'ul tiliNemis tiliNepal tiliNiderlandiya tiliNorvegiya tiliOriyaPanjob tiliFors tiliPolyak tiliPortugal tiliPushtuRuanda tiliRumin tiliRus tiliSamoa tiliSebua tiliSerb tiliSesotoSingal tiliSindhiSlovak tiliSloven tiliSomali tiliSuaxiliSudan tiliTojik tiliTailand tiliTamil tiliTatar tiliTeluguTurk tiliTurkman tiliO'zbek tiliUyg'ur tiliUkraina tiliUrduFilippin tiliFin tiliFransuz tiliFriz tiliXausaHind tiliXmongXorvat tiliChevaChex tiliShved tiliShonaShotland tili (gelcha)EsperantoEston tiliYava tiliYapon tili\nТаржиманинг тилиOzarbayjon tiliAlban tiliAmxar tiliIngliz tiliArab tiliArman tiliAfrikaansBask tiliBelorus tiliBengal tiliBirma tiliBolgar tiliBosniya tiliValliya tiliVenger tiliVetnam tiliGavay tiliGalisiya tiliYunon tiliGruzin tiliGujaratiDaniya tiliZuluIbroniy tiliIgboIdish tiliIndonez tiliIrland tiliIsland tiliIspan tiliItalyan tiliYorubaQozoq tiliKannadaKatalan tiliQirg'iz tiliXitoy tiliKoreys tiliKorsika tiliKreol tili (Gaiti)KurmanjiKhmer tiliKhosaLaos tiliLotin tiliLatish tiliLitva tiliLyuksemburg tiliMakedon tiliMalagasi tiliMalay tiliMalayalamMalta tiliMaoriMarathiMo'g'ul tiliNemis tiliNepal tiliNiderlandiya tiliNorvegiya tiliOriyaPanjob tiliFors tiliPolyak tiliPortugal tiliPushtuRuanda tiliRumin tiliRus tiliSamoa tiliSebua tiliSerb tiliSesotoSingal tiliSindhiSlovak tiliSloven tiliSomali tiliSuaxiliSudan tiliTojik tiliTailand tiliTamil tiliTatar tiliTeluguTurk tiliTurkman tiliO'zbek tiliUyg'ur tiliUkraina tiliUrduFilippin tiliFin tiliFransuz tiliFriz tiliXausaHind tiliXmongXorvat tiliChevaChex tiliShved tiliShonaShotland tili (gelcha)EsperantoEston tiliYava tiliYapon tili\nТаржиманинг тилиYozma tarjimaOg`zaki tarjima\nЎзбекистон, Тошкент ш., Шахрисабз кўч., 16А (Ойбек м., SAMSUNG биноси, 6 қават)\n© Разработка сайта Webnow.uz


Норозиларнинг айтишларича, жорий йил май ойида ҳукумат уларга янги қурилган кўп қаватли уйлардан квартиралар бериш ҳақида қарор чиқарган. Аммо шу кунгача Ўш муниципал мулк бошқармаси ҳукуматнинг бу қарорини бажаришга шошилмаяпти.\nШаҳар муниципал мулк бошқармаси норозиларга 25 декабр кунигача ваъда қилинган квартиралар топширилишини билдирган. Аммо орадан бир неча кун ўтганига қарамай, бу ваъда яна қуруқ сўзлигича қолиб кетмоқда.\n75 ёшли Ўғилхон Раимжонова ҳам ўзига тегишли квартирани ололмай сарсон бўлиб юрганлардан бири.\n-Май ойидан бери уйни ололмаймиз. “Сентябрда берамиз”, дейишди, “августда берамиз” дейишди. Охирги мартда “ноябр-декабр ойларида берамиз”, деб ваъда қилишган. Шу кунгача мана шу бошқарманинг биринчи қаватидан иккинчи қаватига тушиб чиқавериб чарчадик. Ваъдаларини устидан чиқшларни кутиб чарчадик. –деди Ўғилхон Раимжонова.\n8 ойдан бери квартира ололмай юрганлардан яна бири Талант Аттокуров норозилик билдириб келганлар билан шаҳар ҳокимияти ёки муниципал мулк бошқармаси расмийларидан бирортаси учрашмаганини айтди. “Бироқ шунга қарамай биз ўз ҳуқуқимиз учун курашни давом этдирамиз”, деди у.\n-Бизнинг норозилик намойишимиз тўхтамайди. Ҳар куни келиб арз-додимизни айтаверамиз. Ҳар куни митинг ва пикетларни уюштириб, телевидение орқали ҳар куни турли идораларга мурожаат қилаверамиз. Агар бизнинг масаламизни Қирғизистон ҳукумати еча олмаса, унда халқаро ташкилотларга борамиз, -деди Талант Аттокуров.\nЎш шаҳар муниципал мулк бошқармаси раҳбари ўринбосари Абдумуталип Калбековнинг айтишича, норозилик намойишига чиққанларнинг талаблари жуда ўринлидир. Унга кўра, бугунги кунда Ўш шаҳрида ҳукумат қарори билан берилган квартираларини ололмай юрган одамлар сони етмишга яқин.\n- Ўш ва Жалолободни қайта тиклаш дирекцияси кўп қаватли уйларни қураётганда мана шу одамларга бир хонали квартиралар берилиши ҳақида ҳукумат қарори чиққан. Аммо бир хонали квартиралар етишмай қолган. Шунинг учун бугунги кунда 70 га яқин одамга ваъда қилинган квартиралар берилмади. 28 ноябрда квартираларни бўлиштириш бўйича давлат комиссиясининг сўнгги йиғилиши бўлган. Бугун мана шу йиғилиш протоколини олдик. Энди мана шу протоколга исми-шарифи киритилган одамларни аниқлаяпмиз. Худо хохласа, якшанба куни уйларнинг калитларини топширамиз, -деди Абдумуталип Калбеков.\n2010 йил июнида Ўшда содир этилган қирғин пайтида 500 га яқин одам қурбон бўлган. Минглаб одамларнинг уйлари ёндирилган эди. Халқаро ташкилотлар ёрдамида Ўш ва Жалолободда ёндирилган хусусий уйлар қайта тикланди. Бундан ташқари ҳукумат 943 одамга кўп қаватли уйлардан бепул квартиралар бериш ҳақида қарор чиқарган.\nШу кунгача Ўш ва Жалолободда 11 та кўп қаватли уй қурилди. Мазкур уйлардаги 573 квартиранинг 395 таси Ўш қирғинида жабр тортганларга берилди. Расмий маълумотларга кўра, яқин кунларда яна 185 одамга квартира бериш масаласи ҳал этилади.\nҲисобот кўп. Натижачи?\nЎш қирғини боис сепсиз келин бўлиб қолган Одинахон ҳикояси\nЎшда қайта тиклаш ишлари якунланаяпти


Яримфинал ўйинида 7 гол урилди, плей-оффда шу вақтгача гол ўтказмай келаётган «Сити» бир ўйинда ўз дарвозасидан 3та гол олиб чиқди.\n«Реал» йирик мағлубиятдан қутулиб қолди. Бензема эса «Олтин тўп» учун лойиқлигини яна бир бор намойиш этди.\nМанчестер Сити — Реал 4:3\n26 апрель, «Этиҳад»\nГоллар: де Брюйне (2), Жезус (11), Фоден (53), Силва (74) — Бензема (33, 82 пенальти), Винисиус (55).\nМанчестер Сити – Эдерсон, Стоунз (Фернандиньо, 36), Лапорт, Диаш, Зинченко, де Брюйне, Бернарду Силва, Родри, Фоден, Марез, Габриэл Жезус (Стерлинг, 83).\nРеал – Куртуа, Карвахаль, Алаба (Начо, 46), Милитао, Менди, Модрич (Себальос, 79), Кроос, Вальверде, Бензема, Винисиус Жуниор (Асенсио, 88), Родриго (Камавинга, 70).\nОгоҳлантиришлар: Фернандиньо (81), Начо (90+3).\nКарло Анчелотти ўз вақтида Пеп Гвардиолага фаолиятидаги энг йирик мағлубиятни тақдим этган. 2013/14 йилги мавсум яримфиналида папа Карло бошчилигидаги «Реал» Пепнинг «Бавария»сини иложсиз қолдириб (1:0, 4:0) орзудаги Десима томон қадам ташлаган ва финалда ҳам ғалаба қозониб ўнинчи бор Чемпионлар лигасини қўлга киритганди.\nМаълум бўлишича, айнан ўша вақтда «Гвардиола синдроми» пайдо бўлган, у муҳим ўйинлар арафасида ҳадиксираб, жамоа учун ноодатий бўлган қандайдир режалар ўйлаб топишга одатланган. Бунга классик намуна — 2020 йилда яримфиналда жамоа «Лион»га мағлуб бўлиб турнирни тарк этиши бўлганди.\nАммо бу сафар Пеп ҳеч қандай янги нарса ўйлаб топиб, донолик қилмади. Шу билан бирга масъулиятдан қочиш одатини канда қилмади — марказий ҳудудда Родрининг ёнида Илкай Гундўған эмас, Кевин де Брюйне ва Бернарду Силва чиқди. Бу эса ўзини оқлади.\n«Реал»да ўйинда қатнашиши сўроқ остида бўлган ёки қатнашмаслиги аниқ бўлган футболчилар бир гуруҳ бўлди – Давид Алаба, Ферлан Менди, Каземиро, Гарет Бэйл, Марсело, Хесус Вальехо, Эден Азар, Лука Йович ва Мариано Диас. Бундай йўқотишлар туфайли Карло Анчелотти ўзини ҳам захира футболчиси сифатида заявкага киритиши мумкин эди. Аммо барчаси кутилганидек даҳшатли бўлиб чиқмади: дастлабки икки футболчи асосий таркибга кирди, яна тўрт нафари заявка қилинди ва фақат Азар, Йович ва Диас яримфинал ўйинини мухлислар қаторида томоша қиладиган бўлишди.\nЎйиннинг илк дақиқаларидаёқ «Реал»нинг бошланғич таркибидаги футболчиларнинг барчаси ўйинга тайёр эмаслиги кўриниб қолди. «Ман Сити» мадридликларни юқори прессинг билан босиб ташлади, майдоннинг иккинчи қисмида футболчилар жойларини тез-тез ўзгартириб чалғитишди, тўп жуда тез ҳаракатлантирилди. Натижада иккинчи дақиқадаёқ ҳисоб очилди. Винисиус Жуниор ва Менди Риёз Маҳрез рақиб бўш қолдирган йўлак бўйлаб ҳаракатланишини томоша қилишди, тўп узатилган нуқтада Дани Карвахаль эпизодни Кевин Де Брюйнега ютқазди.\nЯнаям ёмони, «Реал» кўп ўтмай иккинчи голни ҳам осонлик билан ўтказиб юборди. Гвардиола жамоаси меҳмонлар ҳимоясини турлича юришлар ҳисобига пароканда қилишда давом этди. Масалан, ҳужум вақтида қанот ҳимоячиси Александр Зинченко вазиятга қараб марказга ўтди, бу позициядаги футболчи эса ҳужумчига айланди. Одатда Жоау Канселу шундай ҳаракатланарди, аммо португалиялик футболчи бу ўйинни дисквалификация туфайли ўтказиб юборди. Қолаверса, иккинчи голда «Сити»нинг омади ҳам келди, Де Брюйненинг тўпни сапчитиб йўллаган узатмасидан кейин Давид Алаба тўпга тегинса-да, тўхтата олмади ва бундан Габриэл Жезус унумли фойдаланди.\n«Сити»нинг устунлиги тотал устунликдек кўринди, аммо ҳозирги «Реал» иккинчи рақам остида ўйнашга хотиржам қарайди. «ПСЖ»га қарши 150 дақиқа ва «Челси»га қарши жавоб учрашувида тўлиқ шундай ўйналди. Бу жамоа учун вазиятни ўнглашга яримта имконият етарли. Бу ўйинда Бензема тўпсиз ҳам жамоасининг энг яхши футболчиларидан бири бўлаётганди, унга тўп етиб боришига йўл қўйиш эса - ўзингга ҳукм ўқиш билан баробар эди. Мадридликлар «Сити»нинг заиф нуқтасидан – мудофаанинг чап қанотидан фойдаланишди. Зинченко барибир ҳали тўла ҳимоячига айлана олмади ва Бензема украиналик футболчи билан позицияда устун келиб ҳисобни қисқартирди.\nТанаффусга қадар «Реал» зарбалар бўйича «Сити» билан деярли тенглашиб олди (5:7, дарвоза соҳасига аниқ зарбалар – 2:2). Лекин меҳмонлар учун 1:2 бундай бўлим учун яхши ҳисоб эди.\nҲисоб 2:0 кўринишида эканида Маҳрез ва Фил Фоден ўз имкониятларидан фойдалана олганида қарама-қаршилик тақдири биринчи бўлимдаёқ ҳал бўлиши мумкин эди. Жазоирлик футболчи деярли яккама-якка вазиятда туриб хато зарба берди ва Гвардиолани қаттиқ ранжитди: ўнг қанотдан жарима майдонига кириб борган Маҳрез тўпни марказдан келган Фоден ёки де Брюйнега узатиш ўрнига тепишга қарор қилди — натижада «3 га 1» ҳолатидан фойдаланилмади.\nЛекин Пеп учун энг даҳшатли ҳолат вазиятлардан фойдаланилмаслиги эмас, жамоаси нотўғри ўйнаши ёки вазиятни назорат қилмаслиги бўлади. Икки томонга голлар ёмғири кечадиган ўйин — «Сити» учун хос эмас.\nИккинчи бўлим шундай бошландики, биринчи бўлимнинг сўнгги 15 дақиқалиги унутилди. «Сити» телбавор тезликда ҳаракат қилди, бундай вазиятда «Реал» автобус қўймасдан ўйнашининг имкони йўқ эди. Маҳрезнинг очиқ шеригига узатмай, дарвозага йўллашга қарор қилган яна бир зарбаси устунга тегди. Лекин инглизлар барибир учинчи голни уришди. «Шаҳарликлар»нинг голли ҳужуми рақиб ҳудудида босим ўтказиш ва тўпни олиб қўйиши билан ривожланди, бу вазиятда Винисиус Жуниор ўзига узатилган тўпни эгаллаш учун яккакурашга киришишга эринди, тўпни йўқотган Менди Фернандиньонинг кроссини тўса олмади ва Карвахаль Фоденга дарвозани ишғол этишига қаршилик кўрсатмади.\nАммо Винисиус тезда барчасини тўғрилади. Бразилиялик вингер қанотда Фернандиньони осонлик билан доғда қолдириб, олдинга югурди, бу вазиятда «Сити»нинг тажрибали сардори ҳайратланарли даражада жуда бўш ҳаракат қилди. Лекин айтиш керакки, Фернандиньо бу ўйинда ўзиники бўлмаган позицияларни ёпиш билан шуғулланишига тўғри келди, у биринчи бўлимда эски жароҳати қўзиб қолган Жон Стоунз ўрнига туширилганди.\n«Реал»нинг омади келиб йирик мағлубиятдан қутулиб қолди ва ўйин охиригача интригани сақлаб қолди. Анчелотти Родриго ўрнига Эдуард Камавингани тушириши ҳисобни тенглаштириш учун ўйнашидан далолат эди. Аммо бу футболчи алмаштиришдан кўп ўтмай тўртинчи гол ўтказиб юборилди. «Реал» футболчилари жарима майдони атрофида Зинченконинг йиқилишидан кейин бир муддат диққатни йўқотишди, Тибо Куртуа ҳам яқин бурчагини назорат қила олмади ва ўйиннинг энг яхши футболчиларидан бўлган Бернарду Силва ўз номини таблога ёздириб қўйди.\nАммо «Реал» барибир эпизодларни фойдасига оғдирди — жарима майдони ичида тўп Лапортнинг қўлига теккач белгиланган пенальтини Бензема «паненка» услубида аниқ амалга оширди. Француз ЕЧЛнинг бу мавсумидаги энг яхши тўпурарга айланиб олди. Энди унда 14та, турнирни тарк этиб бўлган Роберт Левандовскида — 13та гол.\nФранцуз ҳужумчиси 34 ёшида ақл бовар қилмас ўйин намойиш этмоқда. «ПСЖ» ва «Челси»га ҳет-триклар. Энди — «Этиҳад»да «Реал» сафидаги 600-ўйинида дубль.\nБир ҳафта олдин, 599-ўйинида Бензема ла лигадаги рақибга икки пенальтидан гол уролмаганди. Шундан кейин ҳам «нуқта»га яқинлашиш — ақлсизлик. У эса зарбани «паненка» услубида тепди. Бензема май ойида «қулоқли» кубокни бешинчи бор кўтара олмаса ҳам, бу аллақачон унинг Чемпионлар лигаси. Унга ҳозироқ «Олтин тўп» топширса бўлади.\nБу шоу ҳозирча ЕЧЛ мавсумининг энг ёрқин ўйинига айланди. «Реал» якунда дарвоза соҳасига йўлланган беш зарбадан учтасини голга айлантирди, «Сити» – олтитадан тўрттасини (зарбалар сони бўйича устунли инглизлар фойдасига – 16:11). Шу билан бирга Анчелотти жамоаси майдоннинг учинчи қисмидаги узатмалар сони бўйича бир неча баробар ортда қолди (67:245). Аммо жамоа Мадридга финал учун ёмон бўлмаган имкониятни сақлаб қолган ҳолда қайтади.


«Солиқ ва божхона хабарлари» газетасининг 2018 йил 25 декабрь 52-сони - Gazeta.Norma.uz\n«Солиқ ва божхона хабарлари», №52, 2018й. 25 декабрь\nНорматив-ҳуқуқий ҳужжатлар лойиҳалари билан таништирамиз\nҚайси сабабдан фирма текширилади\nПрезидентнинг бир қатор ҳужжатлари билан тадбиркорлик субъектларида текширишларни тайинлаш ва ўтказиш тартибига ўзгартиришлар киритилди. Ишлаб чиқилган ва ҚҲТБТ порталига муҳокама учун қўйилган «Тадбиркорлик субъектлари фаолиятини давлат томонидан назорат қилиш тўғрисида»ги қонун лойиҳаси илгари тилга олинган қоидаларни ўзида мужассамлаштирди. Бироқ унда бир қатор янги нормалар ҳам таклиф этилган.\nЧет элликлар учун солиқлар\nҲиндистон фуқароси қисқа муддатли контракт бўйича (183 кундан кам) Ўзбекистонга келаяпти, бошқа ходим – Буюк Британия фуқароси эса 2019 йилда узоқ муддатли контракт бўйича (183 кундан кўп) Ўзбекистонга ишлашга келаяпти. Иккала экспат Ўзбекистонда 2019 йилда муҳандис ишини бажарганлик учун иш ҳақи олади. Мазкур ходимлар Ўзбекистонда (183 кундан кам ва 183 кундан кўп) бўлганларидан кейин Ҳиндистон ва Буюк Британияга қайтгач ЖШДСни қўшимча тўлайдиларми?\nИмпорт ТМЗ нархидан ҚҚСни ажратиб чиқарамиз\nКорхонамиз импорт товарни улгуржи сотади. Товар импорт қилинганда бюджетга ҚҚС тўланган. 2019 йилдан умумбелгиланган солиқ солиш тизимига ўтишимиз керак. Агар корхона захираларни баҳолаш учун AVECO усулидан фойдаланса, 1.01.2019 йилдаги ҳолатга кўра товарларнинг ҳар бир номланиши бўйича ҚҚСни қандай қилиб тўғри ажратиб кўрсатиши мумкин?\nИжарага олинган омборни таъмирлаш: харажатлар ҳисоби\nФирмамиз жисмоний шахсдан омборхоналарни ижарага олади (оператив ижара). Ўз навбатида уларни ёрдамчи ижарага берамиз. Омборга жойлаш шароитларини яхшилаш учун фирма ўз маблағларига қурилиш материаллари: сендвич-панеллар, арматура ва бошқаларни сотиб олди. Омбор очиқ турарди. Биз девор, тўсиқлар қурдик, томни таъмирладик. Таъмирлаш-қурилиш ишларини лойиҳа-смета ҳужжатларига мувофиқ ўз кучимиз билан бажардик. Қурилиш материалларини балансдан ҳисобдан чиқариш мумкинми? Ушбу ажратиб бўлмайдиган тарздаги яхшилашлар ижарага олинган хонада амалга оширилганлигини инобатга олган ҳолда буни қандай қилиб тўғри амалга ошириш мумкин? Ижарага берувчи билан ҳеч қандай ҳужжатларни (далолатномаларни) имзоламаганмиз. Ижарага олинган омборхоналарни таъмирлаш харажатлари қандай расмийлаштирилади?\nЎз-ўзига хизмат хонаси ҳисобини юритиш\nКорхона пудрат ташкилотларини жалб этган ҳолда кўп квартирали уйларни қуриб, кейинчалик ушбу уйлардаги квартираларни реализация қилади. У корхона ходимлари (қурувчи ишчилар ва маъмурий-бошқарув ходимлари) учун яшашга мўлжалланган тайёр вагончаларни сотиб олади. Шунингдек корхона ушбу яшаш учун мўлжалланган вагончалар ичини пардозлаш, вақтинчалик иншоотларни иситиш, газ тизимлари ва сув таъминоти тизими билан жиҳозлаш харажатларини амалга оширади. Қурилиш объекти битгач, улар демонтаж қилинмайди. Улардан бошқа объектларда фойдаланилиши ёки сотиб юборилиши мумкин. Қиймати 50 ЭКИҲдан ортиқ бўлган яшаш учун мўлжалланган вагончалар қайси счётда ҳисобга олиниши лозим (асосий воситалар сифатида ¬0100-счётдами ёки вақтинчалик иншоотлар сифатида 1080-счётдами)? Иситиш, газ тизимлари ва сув таъминоти тизимини асосий воситаларнинг алоҳида объектлари сифатида ҳисобга олиш керакми? Вагончаларни сотиб олиш ва жиҳозлаш харажатлари дарҳол 2010-счётга (қурилаётган уйлар таннархига) киритиладими?\nСолиқ қарзи пластикдан сўзсиз қандай ундирилади\nҚҲТБТ порталида Жисмоний шахсларнинг банк пластик карталаридан солиқ қарзини сўзсиз ҳисобдан чиқариш тартиби тўғрисидаги низом лойиҳаси муҳокама қилинмоқда.\nФирма учун ўз ҳисобидан принтер\nКорхонамиз ходими берилган режа-топшириққа биноан ишлаб чиқариш масалаларини ҳал этиш учун хизмат сафарига юборилди. Бундан ташқари, директорнинг топшириғига кўра, сарфлаган харажатларини кейинчалик корхона қоплаб бериши шарти билан ўз пулига ташкилий техника (1 та принтер) сотиб олди. Хизмат сафари пайтида ишлаб чиқариш эҳтиёжлари учун нақд пулга сотиб олинган ташкилий техника учун ходимнинг пул маблағларини корхона қандай қилиб қоплаб бериши мумкин?\nТаътил пулини ҳисоблашда моддий ёрдам инобатга олинмайди\nТашкилот ходимларига қишлоқ хўжалиги маҳсулотларини сотиб олишлари учун 1 500 000 сўмдан моддий ёрдам ҳисобланди. Ходим ишдан бўшаётганда фойдаланилмаган таътил учун компенсация ҳисобланаётганда моддий ёрдам суммаси ўртача иш ҳақига киритиладими?\nКамроқ ҳақ тўланадиган ишга ўтказганда иш ҳақини ҳисоблаш\n10-разрядли иқтисодчи ходимимиз ишлаб чиқариш заруриятига кўра меҳнат ва иш ҳақи бўлимидан ўртача иш ҳақини сақлаб қолган ҳолда 2 ойга цехга иқтисодчи қилиб ўтказилди. Ушбу муддат ўтгач, цех иқтисодчиси болани парваришлаш таътилида бўладиган вақтга уни цехга ўтказадилар. Буйруқда унга бажараётган ишига қараб, бироқ 6 ой муддат давомида аввалги ишидаги ўртача иш ҳақидан кам бўлмаган миқдорда ҳақ тўланиши қайд этиб ўтилган. Ўртача кунлик иш ҳақи сентябрда 151 559 сўмни, октябрда эса 134 859 сўмни ташкил этган. Ноябрда ўртача кунлик иш ҳақи қандай ҳисобланади?\nОмборда нима бор?\nВазирлар Маҳкамасининг 2018 йил 18 декабрдаги 1028-сон қарори билан Божхона омбори фаолиятини лицензиялаш, Эркин омбор фаолиятини лицензиялаш ва Бож олинмайдиган савдо дўкони фаолиятини лицензиялаш тўғрисидаги низомлар тасдиқланди.\nЎзимиз учун сертификатсиз олиб кирамиз\nМажбурий тартибда сертификатлаштирилиши лозим бўлган товарларни олиб кирадиган жисмоний шахс мувофиқлик сертификатини тақдим этиши керакми? Илгари у керак эмас эди шекилли, ҳозир эса керак дейишяпти. Агар шундай бўлса, у қаерда ва қандай расмийлаштирилади?\nМушакбозликсиз янги йил\nЯқинда Янги йил кириб келади, Россиядан уйга учиб келаман. Самолётдаги багажда пақилдоқлар ва бенгал чироқларини олиб келишим мумкинми? Учиб келганимда муаммо юзага келмайдими?\nҲар йили қулоғимизга танбур чертиладими?\nЮртимизда пиротехника буюмлари муомаласини тартибга солишга доир қонун ва бошқа бир қатор норматив-ҳуқуқий ҳужжатлар қабул қилиниши эвазига сўнгги йилларда қулоқларимиз «пақ-пуқ»лардан анча тинчиб қолди. Лекин нафси ғолиб келган айрим «тадбиркорлар» бор экан, бундай товарлар контрабандаси баъзида учраб туради. Маълумотларга кўра йил бошидан буён яширинча олиб ўтишда фош қилинган пиротехника буюмлари 92 минг донадан ошади.\nБир бориб кўрган яхши\nТошкент шаҳар прокуратураси ва божхона бошқармаси Президентимизнинг «Ўзбекистон Республикасида амалга оширилаётган солиқ ва божхона ислоҳотларини ҳуқуқий қўллаб-қувватлаш чора-тадбирлари тўғрисида»ги Фармони (2.08.2018 йилдаги ПФ-5499-сон) ижроси доирасида амалга оширилаётган чора-тадбирлар билан тадбиркорлик субъектлари ҳамда ОАВ вакилларини яқиндан таништириш мақсадида очиқ мулоқот ва медиа-тур ташкил этди.\nВаколатли иқтисодий операторлар: янги имконият, янги афзалликлар\nПойтахтимиздаги «Тараққиёт стратегияси» марказида Давлат божхона қўмитаси ва БМТнинг Тараққиёт дастури ҳамкорлигида ташки иқтисодий фаолият иштирокчилари ва ОАВ вакиллари учун ваколатли иқтисодий оператор институтига бағишланган семинар-тренинг ташкил қилинди.


Тадбиркорлар ва сармоядорлар диққатига: «Совпластитал» ўз биноларини сотувга қўйди\nЖамият 13:48 / 09.02.2019 8877\nСўнгги вақтларда Ўзбекистонда тадбиркорликни ривожлантириш ҳамда хусусий бизнесни кенгайтириш борасида ислоҳотлар амалга оширилмоқда. Давлат бош ислоҳотчи сифатида бозор иқтисодига ўтиш учун қулай муҳитлар барпо этгани ҳолда тадбиркорлар учун янги имкониятлар тақдим этиш билан хусусий ташаббускорликни қўллаб-қувватламоқда. Бунинг натижасида ЯИМда хусусий сектор улуши сезиларли равишда ортиб боряпти.\nИқтисодий ислоҳотларни чуқурлаштириш баробарида давлат улуши бор корхоналарда бошқарувни янада шаффофлаштириш, уларнинг фаолиятида давлат аралашувини камайтириш йўлида самарали ишлар ҳам олиб бориляпти.\nКелинг, даставвал, «Совпластитал» ва унинг маҳсулотлари ўзига хослиги нималардан иборат эканига эътибор қаратайлик.\n«Совпластитал» бир неча ўн йиллардан бери фаолият юритиб, пластмасса, сопол, чинни ва рангли шишадан тайёрланадиган 10 мингдан ортиқ номдаги турли хил маҳсулотларни ишлаб чиқаради. Бироқ, дунёга танилиш учун сон эмас, сифат асосий омил ҳисобланиши бугунги кунда ҳеч кимга сир эмас.\nҲозирда корхона пластмассани қайта ишлашнинг барча мавжуд усулларини қўллаган ҳолда маҳсулотлар ишлаб чиқаради. Пластмассадан ясалган мебель, болалар ва янги йил арча ўйинчоқлари, хўжалик моллари ёғочдан ясалган турдошларига қараганда сезиларли арзонлиги ҳақиқат. Бундан ташқари, жамоада ҳақиқий ишчи муҳит шаклланган. Муҳандис, дизайнер ёки оддий ходим бўлсин, ўзининг бор салоҳияти билан ишлаши, ташаббуси корхона раҳбарияти томонидан рағбатлантирилади. Бу иш вақтининг самарадорлигини оширади.\nБалки шу боисдан ҳам компания биринчилардан бўлиб, болалар ўйин майдонлари, овоз бериш қутилари, физика ва кимё хоналари учун тўпламлар ишлаб чиқишни йўлга қўйиб, яқин хориж мамлакатларига экспортни йўлга қўйди. Таъкидлаш ўринлики, корхонада ишлаб чиқилган чинни ва сополдан ясалган ҳадябоп маҳсулотлар Ўзбекистонга ташриф буюрган сайёҳларда ҳам катта қизиқиш уйғотади.\n«Яхшироқ, сифатлироқ ва чиройлироқ ишлаб чиқиш» - корхонанинг қайд қилинмаган шиорига айланиб улгурган. Балки шундандир, бугунги кунда Ўзбекистонда «Совпластитал» маҳсулоти кириб бормаган хонадон ёки оила топилмаса керак.\nЭндиликда, «Совпластитал» масъулияти чекланган жамияти кўринишидаги давлат корхонасининг айрим бино ва иншоотларини хусусий тадбиркорлар ёки кўчмас мулк харид қилишни истаган сармоядорларга бозор қийматида сотишга қарор қилингани ҳам қайта ишлаш соҳасига соғлом рақобатни жорий қилиш йўлидаги дадил қадам дейиш мумкин.\n«Совпластитал» МЧЖ бошқаруви ишлаб чиқариш қувватларидан фойдаланиш самарадорлигини таъминлаш мақсадида қуйидаги бино ва иншоотларини сотишга қарор қилди. Кўчмас мулк объектлари белгиланган тартибда ўтказиладиган очиқ савдоларда бозор нархида сотилади:\n1) 4 қаватли ишлаб чиқариш биноси(собиқ 35-ётоқхона биноси) ва унинг атрофидаги ҳудудлар;\n1-кўчмас мулк объектининг жойлашув харитаси\n2) Бир қаватли ишлаб чиқариш биноси ҳудуди билан\n2-кўчмас мулк объектининг жойлашув харитаси\nБаҳолаш ишлари натижасига кўра, сотувга қўйилган кўчмас мулк объектларининг нархи ҳақида алоҳида эълон қилинади.\nКорхона манзили: Ўзбекистон, Тошкент шаҳри, Чилонзор тумани, Бунёдкор кўчаси, 29А\nСавдо бўлими: +998951469801\n23:21 / 19.05.2019 7741


Навоий ва Жиззах вилоятлари ИИБ бошлиқлари ўзгарди / Ўзбекистон янгиликлари, энг сўнгги хабарлар\n10 янвuary 2017, 11:07 2519 кўрилди\nЎзбекистон Ички ишлар вазири буйруғига кўра Навоий ва Жиззах вилоятлари ички ишлар бошқармаларига янги бошлиқлар тайинланди.\nНавоий вилояти ИИБ бошлиғи этиб полковник Турсунпўлат Тошпўлатов тайинланди. У аввал ички ишлар вазирининг биринчи ўринбосари – ИИВ жиноят қидирув ва терроризмга қарши кураш бош бошқармаси раҳбари бўлиб фаолият юритган.\nЖиззах вилояти ИИБга полковник Рустам Турсунов бошлиқ этиб тайинланди.\nМанба: «Постда» газетаси\nФарғонада МИБ ходими ҳаётига суиқасд қилинди\nЧегарадан ноқонуний ўтишга уринган фуқаро чегара посбонини пичоқлади\n48 тонна гилосни сотиб беришни ваъда қилган фирибгарни ушлаш чоралари кўрилди


Эронда қолиб кетган Ўзбекистон фуқаролари Шавкат Мирзиёевдан ёрдам сўради (видео) | Qalampir.uz\nЭронда қолиб кетган Ўзбекистон фуқаролари Шавкат Мирзиёевдан ёрдам сўради (видео)\nОлам\t07 Март 13:40 6021\nИжтимоий тармоқларда Ўзбекистоннинг 11 нафар фуқароси Президент Шавкат Мирзиёевга йўллаган видеомурожаати пайдо бўлди. Маълум бўлишича, фуқаролар Эрон ва Туркманистон ўртасидаги чегара постида қолиб кетмоқда.\n“Ассалому алайкум, ҳурматли Шавкат Миомонович. Бизлар – 11 нафар Ўзбекистон фуқароси – ҳайдовчилармиз. Эроннинг “Лутфобод” божхона терминалида истиқомат қиляпмиз. 23 февраль куни чегара ёпилгани сабабли, машиналаримизда терминила ичида қолиб кетдик”, дейилади мурожаатда.\nҲайдовчиларнинг маълум қилишича, улар тегишли идораларга мурожаат қилган. Лекин ижобий натижа бўлмаган.\n“Шавкат Миромонович, сиздан ушбу муаммоимизни ечишда ёрдам беришингизни илтимос қилиб сўраймиз. Бизлар соғломмиз”, дейди ҳайдовчилардан бири.\nАйтишларича, коронавирус тарқалган жой улардан 1000 чақирим узоқликда.\n“Чеагарни ёпиб қўйишгач, нима қилишни билмай ўтирибмиз. Туркманистон машиналари ўз юкларини олиб, чиқиб кетишяпти. Ҳеч қаердан ҳеч қандай хабар йўқ. Эрондаги, Туркманистондаги консулликларга мурожаат қилдик, аммо улар бизга ҳеч қандай хабар бермаяпти. Бутун умидимиз сиздан”, дейди ҳайдовчилар.\nЎзбекистон Эрон Туркманистон\n28 Март 15:16 57293\n27 Март 14:29 53724\n27 Март 09:47 36363\n28 Март 17:32 34739


“Сузук ота” мажмуасида бўлганмисиз? – oliymahad.uz\n“Сузук ота” мажмуасида бўлганмисиз?\n2019 йилнинг 10 октябрь куни Тошкент ислом институтининг “401”, “402” ҳамда “404” гуруҳ талабалари маънавий-маърифий ишлар бўйича поректор Ж.Мелиқўзиев ва куратор О.Ҳошимов раҳбарлигида Тошкент шаҳридаги “Сузук ота” мажмуасига ташриф буюрдилар.\nАввало, маънавий-маърифий ишлар бўйича поректор Ж.Мелиқўзиев талабаларга юртимизда олиб борилаётган ислоҳотлар, бунёдкорлик ишлари ҳақида, яқин-яқингача “Сузук ота” зиёратгоҳини кўпчилик билмаслиги, президентимиз ташаббуси билан инсон кўзи қувнайдиган, қалблар ором топадиган обод бир масканга айланганини айтиб ўтди.\nЭкскурсия давомида талабалар Сузук ота ҳаёти, фаолияти ҳақида қизиқарли маълумотларга эга бўлдилар. Маълумот ўрнида айтиб ўтиш лозимки, Сузук отанинг асл исми Мустафоқул бўлган. У зот Аҳмад Яссавий ҳазратларининг қизи Гавҳари Ҳуштожнинг кенжа ўғли бўлган. 1140 йилда Туркистоннинг Қорачуқ қишлоғида таваллуд топган Мустафоқул бобосининг хизматига борганида Аҳмад Яссавий уни эркалаб “Менинг сузигим (суюклигим), хуш келдингиз!”, дегани боис атрофдагилар ҳам уни шу исм билан чақира бошлаган. Юзлаб ҳунарманд уста-шогирдларни ҳалол меҳнатга ўргатган Сузук ота 1217 йилда вафот этган. Тарихий манбаларда ёзилишича, Амир Темур Сузук ота қабри устида мақбара ва масжид бунёд эттирган.\nШундан сўнг 4 курс талабаларининг касбий маҳоратларини ошириш мақсадида ташкил қилинган Тошкент шаҳар бош имом-хатиби ёрдамчиси Сатимов Саҳобиддин домла билан учрашув бўлиб ўтди. Унда ЎМИнинг Тошкент шаҳар вакиллигида халқимизга соф ислом таълимотларини етказиш, муқаддас динимизга зид бўлган бидъат-хурофотларга қарши курашиш йўлида олиб борилаётган ишлар ҳақида маълумот берилди. Талабалар вакиллик фаолияти билан яқиндан танишиш имкониятига эга бўлдилар. Зиёрат якунида талабалар “Сузук ота” жоме масжиди имом-хатиби Аюбхон домла Сўфиев билан учрашдилар. Аюбхон домланинг сўзларига кўра, ушбу ноёб тарихий-меъморий обидадан 1936 йилгача фойдаланиб келинган. Шундан кейин, то мустақилликкача бўлган давр мобайнида турли корхоналарнинг цехлари фаолият юритган. Натижада, тарихий обиданинг ноёб ва нафис қиёфаси йўқолиб харобага айланган. Президентимиз Шавкат Мирзиёев 2017 йил 26 май куни Сузук ота мажмуасида бўлиб, мақбара ҳамда масжидни реконструкция қилиш, атрофини ободонлаштириш бўйича ўз тавсияларини берган. Қурилиш ишлари 2019 йил май ойида якунига етиб, мажмуа 10 май куни расман иш бошлаган.\n1029300cookie-check“Сузук ота” мажмуасида бўлганмисиз?no\nОлдингиФиқҳ илми ва илк ривожланиш босқичлариКейинги“Мўйи муборак” мадрасасига ташриф


Пекинда дунёдаги энг катта ва юлдуз кўринишидаги аэропорт очилди\nХитой пойтахтида жуда кўп миллиард доллар маблағ сарфланган дунёдаги энг катта аэропорт ишга туширилди. ”Daxing” номли халқаро аэропортнинг расмий очилиш маросимида мамлакат раҳбари Си Цзинпин иштирок этди.\nУшбу аэропорт беш йилдан озроқ муддатда қуриб битказилган бўлиб, унга 450 миллиард юан (50 миллиард фунт стерлинг) сарфланди.\nПекиндаги иккинчи мега-аэропортнинг дизайни марҳум меъмор Заҳа Ҳадид томонидан ишлаб чиқилган. Терминалнинг бешта катта бўлимлари бор бўлиб, тепадан қаралганда у денгиз юлдузи шаклини эслатади. Аэропорт ҳудудида тўртта учиш-қўниш йўлаги мавжуд ва унинг умумий майдони 700000 квадрат метрдир.\nАэропорт бинонсиинг томи 25 та футбол майдонини эгаллаган. Аэропорт ер ости тезюрар темир йўл станцияси, учиш ва қўнишга мўлжалланган икки даражали терминал, шунингдек, ажратилган терминал билан жиҳозланган.\nУ 2025 йилга келиб йилига 72 миллион йўловчини қабул қилиши кутилмоқда. 2040 йилга келиб, аэропорт учиш-қўниш йўлаги саккизтага етади ва йилига 100 миллион йўловчини қабул қила олади.\nРасмийларнинг таъкидлашича, Пекин шимоли-шарқида жойлашган “Daxing” самолёти пойтахтдаги транспорт ҳаракатини енгиллаштиради.\nКиритилди: 11:36 27.09.2019. Ўқилди: 1543 марта. Фикрлар сони: 0 та.


ЎзА - Бизга ўрмон керакми? Унда йўл қўйилган хатоларни тузатиш вақти келди\nБизга ўрмон керакми? Унда йўл қўйилган хатоларни тузатиш вақти келди\n23.02.2018 20:40 Чоп этиш версияси\nЎзбекистон ўрмон хўжалиги ноёб манзарали ва мевали дарахтларга бой, доривор ўсимликлари хилма-хил. Бугунги кунда мамлакатимиз ўрмон фондидаги 300 хилдан ортиқ ўсимлик ва 180 турдан зиёд ҳайвонлар “Қизил китоб”га киритилган.\nМустақиллик йилларида мазкур соҳада кенг қамровли ислоҳотлар амалга оширилгани туфайли айни пайтда давлат ўрмон фонди ерлари ҳажми республика умумий ер майдонининг 25,2 фоизини ташкил этмоқда. Ҳолбуки, бу кўрсаткич мустақиллигимизнинг дастлабки йилларида 5,3 фоиздан ошмас эди.\nПрезидентимиз Шавкат Мирзиёев ўрмон хўжалигига ҳам алоҳида эътибор қаратмоқда. Ўзбекистон Республикаси ўрмон хўжалиги давлат қўмитаси ташкил этилди. Пировардида, ўрмончиликни ривожлантиришнинг мустаҳкам асоси яратилди.\nЭнди Ўрмон хўжалиги давлат қўмитаси мавжуд ер майдонларидан оқилона фойдаланиш, ундаги ресурсларни ривожлантириш, ўрмонзорлар, дарахтзорлар, боғлар барпо этиш, уларни қўриқлаш, муҳофаза қилиш, иқтисодий, географик ландшафт қиёфасини ўзгартириш каби вазифаларни бажаради. Бу каби чора-тадбирлар катта иқтисодий самара беради ва экологик вазият мувозанатини яхшилайди.\nЎзбекистон Республикасининг “Ўрмон тўғрисида”ги қонунида ўрмонларни қўриқлаш, муҳофаза қилиш, кўпайтириш, қайта тиклаш, фойдаланиш маҳсулдорлигини ошириш каби масалаларни ҳал қилиш мезонлари белгилаб берилган. Афсуски, ўрмончилик тизимида ўрмонни қўриқлаш ва уни муҳофаза қилиш ишлари айрим ҳолларда кўр-кўрона амалга ошириб келинаётгани кўнгилни хира қилади.\nБу борада энг катта муаммолардан бири – мамлакатимиз ўрмонлари ҳозирги замон талаблари асосида инвентаризация қилинмаганида. Яъни, миллиардлаб сўм миқдорига тенг бўлган ўрмонлар ҳисобга олинмагани ачинарлидир. Ваҳолакни, ўсиб турган ҳар бир дарахт, кўчат ҳисобга олиниши ва қиймати билан кирим қилиниши лозим. Шундагина биз нимани қўриқлаётганимиз ва муҳофаза қилишимиз аён бўлади. Шу боис, ҳар йили мамлакатимизда экилаётган ва ўсиб турган миллионлаб туп кўчатлар, дарахтлар нобуд бўлмоқда.\nЭнг ёмони, ҳар йили экилиши керак бўлган 42 минг гектар майдондаги ўрмонлар охирги 25 йил давомида тўлиқ экилмасдан қолди. Кўпинча қум-саҳро ҳудудларда экилди-ю қовжираб қолгач, ҳисобдан чиқариб ташланди.\nЭътиборингизни бир ҳолатга қаратмоқчиман. Бир ёки икки дона ўсиб турган дарахтни кесган одам устидан жиноий иш қўзғатилади, аммо гектарлаб ўрмонни экмаган масъул шахслар жавобгарликка тортилмайди. Буларга ажратилган маблағ қаерга кетгани билан ҳам ҳеч кимнинг иши йўқ.\nЭнди камчиликка мутлақо йўл қўйиб бўлмайди. Чунки, давлат муҳофазасида бўлган умуммиллий бойликнинг аниқ сони, миқдори ва сифати бўлиши, назоратдан четда қолиб кетадиган мулк эса бўлмаслиги керак. Шунинг учун фақат ўрмон хўжаликларида эмас, балки шу соҳага ихтисослашган барча хўжаликларда экилган кўчат ва ўсаётган дарахтлар сонини, сифатини, уларнинг майдонини ҳисобдан ўтказиб бориш, қаттиқ назорат ўрнатиш мақсадга мувофиқ.\nТаъкидлаш жоизки, мазкур соҳада шу пайтгача ижтимоий, иқтисодий ва экологик фаолият тарзи ва соҳани бошқариш усуллари илмий-амалий жиҳатдан чуқур ўрганилмагани оқибатида бундай хато ва камчиликлар ўз вақтида бартараф этилмади. Ваҳоланки, бугун дунё миқёсидаги кучли рақобат шароитида ҳеч бир соҳа илмий-амалий таҳлилларсиз ривожлана олмайди.\nҲар қандай соҳани тараққиётга элтадиган ёки таназзулга тортадиган асосий омил – кадрларнинг жой-жойига қўйилиши. Бироқ яқин йилларгача ўрмон хўжалиги учун мутахассис кадрларни тайёрлаш ва уларни раҳбарлик лавозимларига тайинлашга кўпинча панжа ортидан қараб келинди. Оқибатда, кўп ҳолларда ўрмонга ҳеч қандай алоқаси бўлмаган, ўрмондан кўра шахсий манфаатини ўйлайдиган одамлар туман, вилоят, ҳатто республика миқёсида ишлаб келди. Тўғрисини айтганда, ўрмон хўжалиги бўлимларида ислоҳотлар таъсири сезилмади.\nЎрмон хўжалиги ноёб хусусиятларга эга соҳа. Унинг таркибида жуда муҳим иш турлари шунчалик кўпки, уларни бошқа ҳар қандай соҳа хусусиятлари билан таққослаб бўлмайди. Бу хўжалик ўзига хос алоҳида бошқарув технологиясини талаб қилади.\nБир қарашда ўрмон ҳаракатсиз, сокин, осойишта, қоронғу макондек кўринади. Аммо унинг ичида бир-бирининг ҳисобидан яшайдиган дарахт ва буталар, микроорганизмлар, ҳашаротлар, қушлар, ҳайвонлар бирикмасидан иборат мураккаб табиий ҳаёт мавжудки, уни ўрганишнинг ўзи катта билим талаб қилади.\nЎрмонларни қўриқлашни ташкил қилишда ҳам анчагина камчиликлар бор. Ўрмон қоровул-назоратчилари зиммасига асоссиз равишда 3-10 минг гектар ва айрим ҳолларда ундан ҳам кўп ўрмон майдонлари топшириб қўйилди. Бу уларнинг жисмоний қобилиятига мутлақо мос келмайди. Улар етарли миқдорда транспорт, от-улов, қурол-яроғ, алоқа воситалари каби зарур ускуналар билан таъминланмагани ҳам аччиқ ҳақиқат. Улар хизмат бурчларини бажараётган вақтда овқатланиши, дам олиши ва иш юритиши учун қурилган бошпана ёки бинони ҳам ўрмон хўжаликларида кам учратасиз. Мана, катта ўрмон майдонларини сифатли қўриқлаш ва муҳофаза қилиш билан боғлиқ муаммоларнинг илдизи қаерда.\nЎрмончиларнинг ойлик иш ҳақи ҳам пастлигича қолмоқда. Буни қайта кўриб чиқиш вақти аллақачон етиб келган. “Ўрмончилар куни” байрамини ва “Ўзбекистонда хизмат кўрсатган ўрмончи” фахрий унвонини қайта тиклаш ўрмончиларнинг орзуси.\nБугунгидек шиддатли ислоҳотлар даврида ҳар қандай соҳа инновацияларсиз тараққиётга эриша олмайди. Шундай экан, ўрмон хўжалигини ҳам барқарор ривожлантириш ўрмонлар маҳсулдорлигини оширишда замонавий технологиялардан фойдаланиш зарур.\nШу пайтгача қишлоқ ҳудудларида ихота ўрмонзорлари барпо қилиш ишларига панжа орасидан қаралгани оқибатида ерости зах сувлари кўтарилиб, тупроқ шўрланиши кўпайиб кетди, унинг мелиоратив ҳолати ёмонлашди, экинларнинг ҳосилдорлиги пасайди. Энди суғориладиган ҳудудларда дала ихотазорлари барпо қилишни кучайтириш, ирригация каналлари ва объектларини, автомобиль йўлларини кўкаламзорлаштириш ишларини амалга ошириш лозим. Агар бу ҳудудларнинг ўрмон ихотазорлари билан қопланиш даражаси 6-8 фоизга етказилса, қишлоқ экинларининг ҳосилдорлиги 15-20 фоизга ошади, кўп миқдордаги сув тежалади. Бу билан нафақат ҳосилдорлик ошиб, иқтисодий самарадорлик юксалади, балки қишлоқ хўжалик ҳудудларининг қиёфаси шунчалик ўзгариб кетадики, гўзал ўрмон ландшафти барқарорлигига эришилади. Бу эса одамларнинг турмушига, соғлиғига, меҳнат унумдорлиги ошишига ва кайфияти юқори бўлишига ижобий таъсир қилувчи муҳим омилдир.\nТошкент давлат аграр университети профессори.


Президент: «Тошкент вилоятига 119 трлн сўм йўналтирилади. Ҳали ҳеч бир вилоятда бундай марра олинмаган» - Zamin.uz\n21:23 / 18.03.2021\nПрезидент: «Тошкент вилоятига 119 трлн сўм йўналтирилади. Ҳали ҳеч бир вилоятда бундай марра олинмаган»\nПрезидент Шавкат Мирзиёев Тошкент вилоятининг Чиноз туманидаги «Эшонобод» маҳалласини бориб кўрди, деб хабар бермоқда Президент матбуот хизмати.\nМаълум қилинишича, бу ерда 3 мингдан зиёд аҳоли яшайди. Уларга муносиб турмуш шароитлари яратиш мақсадида «Обод қишлоқ» дастури доирасида уйлар, мактаблар, йўллар ва коммунал тармоқлар таъмирланиб, замонавий маданият саройи барпо этилди.\nДавлат раҳбари бу ерда маҳалланинг турли миллатга мансуб вакиллари билан суҳбатлашди.\n«Бугун келишимдан мақсад — Тошкент вилоятида ҳам замонга муносиб шароит яратиш. Вилоятда салкам 3 миллион аҳоли бор. 150 минг нафари ишсиз. Шунинг учун ҳар бир маҳалладаги «ўсиш нуқталари»ни топиб, шунга жавобгарларни белгилаб, керакли маблағларни бериб, одамларни иш билан таъминлашимиз керак. Ичимлик суви, электр энергияси, йўл, таълим ва бошқа шароитларни яхшилаш зарур. Бу мақсадлар учун йирик ва ўрта лойиҳалар учун вилоятга 119 триллион сўм йўналтирилади. Ҳали ҳеч бир вилоятда бундай марра олинмаган», — деган Президент.\nШавкат Мирзиёев, шунингдек, Чиноз туманидаги ўзгаришлар, имкониятлар ҳақида ҳам тўхталди.\n«Ўзи Чиноз туманида ишсиз бўлиши керак эмас. Ери кенг, одамлари меҳнаткаш. Ҳар бир уйда, ҳар бир кўчада маданият бўлиши керак. Халқимиз айтганидек олма пиш, оғзимга туш, деган билан натижа бўлмайди. Биргаликда ҳаракат қилишимиз зарур. Ўзгаришларни истасак, ҳаммамиз онгли равишда ўзгаришимиз керак», — деган давлат раҳбари.\nХабарда айтилишича, маҳаллада давлат хизматлари маркази шохобчаси, банк филиали, тиббиёт пункти, тикувчилик корхонаси ҳам ташкил этилган бўлиб, давлат раҳбари Qo‘jakent tekstile group корхонасидаги иш жараёнини кўздан кечирди.\nБу ерда икки сменада 500 нафар хотин-қиз ишламоқда. Охирги бир ярим ойда 100 минг долларлик тайёр кийимлар экспорт қилинган. Корхонанинг ўзида тикиш-бичишни ўргатувчи 200 ўринли ўқув маркази ҳам очилган.\nМутасаддиларга тадбиркорларга кўмаклашиб, бино ва маблағлар ажратиб, бундай кичик корхоналарни кўпайтириш ва 3 минг нафар хотин-қизни иш билан таъминлаш бўйича кўрсатма берилди.\nПрезидент шу ерда оммавий ахборот воситалари вакиллари билан мулоқот қилди.\nФото: Президент матбуот хизмати “Замин” янгиликларини “Youtube”да кузатиб боринг\nМудофаа вазирлиги 2 дона тилла ручка учун 30 млн сўм сарфлайди\n10-06-2021, 15:16, Жамият\nЁшлар терма жамоамиз Мисрда ўтадиган Араб кубогида иштирок этади\n10-06-2021, 16:45, Спорт\nУЕФА Украина терма жамоаси либосидаги шиор олиб ташланишини талаб қилди\n10-06-2021, 19:19, Спорт\nЯнгиликлар » Жамият » Президент: «Тошкент вилоятига 119 трлн сўм йўналтирилади. Ҳали ҳеч бир вилоятда бундай марра олинмаган»


Шудгор — хазинанинг калити – Фарғона ҳақиқати\nРиштон туманидаги Амиробод қишлоғида ер билан тиллашадиган миришкорлар кўп. Томорқада мўл ҳосил оладиган хонадон эгалари ҳалол меҳнат қадрини яхши билади. Эрта баҳорда бошланган томорқа юмушлари кеч кузга қадар давом этади.\nБоқижон Тешабоев олти сотих томорқасида сабзавотлар етиштиради. Муҳими, меҳнатига яраша даромад топади. Шинам уй-жой, тўй-тўйчиқ ана шу меҳнат маҳсули.\n— Томорқадан мўл ҳосил олишда кузги шудгорнинг ўрни катта, — дейди Боқижон ака. — Шудгорлашдан олдин маҳаллий ўғит солиб, икки кетмон қилиб чопамиз, чилла суви берамиз. Бу ер намини яхши ушлайди, зарарли ҳашаротларни нобуд қилади. Оби-тобида шудгор қилинган ер эрта кўкламда тез ва сифатли етилади. Март ойининг биринчи ҳафтасида ерга бодринг кўчати ўтқазамиз. Апрель ойининг биринчи ўн кунлигида ҳосил теримини бошлаймиз. Бодринг пуштасига помидор оралиғида аччиқ қалампир етиштирамиз. Бунда шугорнинг ўрни катта. Кузда чуқур қилиб чопилган ер “дам” олиб янги ҳосилга яраша ”куч” тўплайди. “Ер ҳайдасанг куз ҳайда, куз ҳайдамасанг юз ҳайда” деган нақл бежиз айтилмаган. Кузги шудгор тупроқ унумдорлигини оширади, сув ўтказувчанлигини яхшилайди, шўри ювилишига ёрдам беради.\n— Маҳалламизда 38 гектар томорқа майдони бор, — дейди “Амиробод” маҳалла фуқаролар йиғини раиси Фарҳод Маҳмудов. — Кейинги йилларда томорқани шудгорлаш учун кичик техникалар жалб этилаётгани иш унумдорлигини оширмоқда. Оддий ва бошқариш учун қулай бўлган чопиқ тракторлари экин майдонларини сифатли шудгорлайди. Шу кунга қадар 5 нафар томорқачилар ана шундай кичик ҳайдов техникаларини харид қилди.\nДеҳқонлар таъбири билан айтганда, кузги шудгорнинг хусусиятлари кўп. Амирободликлар томорқаларини оби-тобида шудгорлаб қўйишди.\nМактаб рейтингига сектор раҳбари ҳам масъул


Легионерлар: Санжар Турсунов жамоаси “Қатар СК” билан дуранг ўйнади » Скачать музыку бесплатно новинки музыки 2016-2017\nЛегионерлар: Санжар Турсунов жамоаси “Қатар СК” билан дуранг ўйнади\nКомментариев: 0 Просмотров: 210 Дата: 6-02-2016, 04:10 Қатар Юлдузлар лигасида 17-тур учрашувлари бўлиб ўтмоқда. Мазкур тур доирасида ўзбекистонлик Санжар Турсунов тўп сураётган “Умм Салал” жамоаси ўз майдонида “Қатар СК” клуби билан ўзаро баҳс олиб борди. Курашларга бой кечган ўйинда 2:2 ҳисобидаги дуранг қайд этилди. Учрашувнинг 39 дақиқасида Мунир Ал Ҳамдави ҳисобни очган бўлса, 68 дақиқада Сагбо майдон эгаларининг устунлигини оширди. Бироқ, учрашувнинг сўнгги дақиқаларида “Умм Салал” ғалабани қўлдан бой берди. 85 дақиқада Фадел Умар ҳисобни қисқартирган бўлса, учрашувнинг асосий вақтига қўшиб берилган сўнгги дақиқасида меҳмонлар ҳисобни тенглаштирди. Эмилиано пенальтидан унумли фойдаланиб, "Қатар СК"га бир очко олиб келди. Шу тариқа ўйин жанговар дуранг билан тугади. Мазкур турдан сўнг "Умм Салал" очколар сонини 24 тага етказиб, ҳозирча 5-ўринга кўтарилди. "Қатар СК" 11 очко билан турнир жадвалининг 13-поғонасини банд қилиб турибди. Эътиборли жиҳати, Ўзбекистон терма жамоаси аъзоси Санжар Турсунов ўйинни тўлиқ ўтказди. “Умм Салал” – “Қатар СК” Голлар: Мунир Ал Ҳамдави (39), Сагбо (68) – Фадел Умар (85), Эмилиано (90+5) - деб хабар бермоқда Stadion.uz нашри.


Ўзбекистонда коронавирусга қарши тўлиқ эмланганлар 35 млн нафардан ошди 24-10-2021, 12:15 | Zamin.uz\nЎзбекистонда 16 сентябрь куни COVID-19 га қарши 216 245 доза вакцина қўлланди, деб хабар бермоқда Соғлиқни сақлаш вазирлиги. Шундан 60 674 доза биринчи босқичда, 106 157 доза иккинчи босқичда ва 49 414 доза учинчи босқичда қўлланган.\nМамлакатда айни кунгача жами 17 881 943 доза вакцинадан фойдаланилган бўлиб, улардан 1-босқичда эмланганлар 10 276 097 нафарни, 2-босқичда эмланганлар 5 649 580 нафарни, 3-босқичда эмланганлар 1 956 266 нафарни ташкил қилди. Шу кунгача тўлиқ эмланган фуқаролар эса 3 517 178 нафарни ташкил қилмоқда.\nСўнгги суткада эмлаш кўрсаткичлари бўйича юқори ўринларни:\nАндижон вилояти (25 051 доза),\nНаманган вилояти (21 592 доза),\nСамарқанд вилояти (20 332 доза) банд қилди.\nФарғона вилоятида 2 010 745 доза,\nНаманган вилоятида 1 944 244 доза,\nАндижон вилоятида 1 942 884 дозани ташкил қилмоқда.\nВазирлик маълумотларига кўра, айни пайтда Ўзбекистонга келтирилган жами вакцина 24 миллион 269 минг дозани ташкил қилмоқда. Эмлаш жараёнида ZF-UZ-VAC2001, AstraZeneca, «Спутник V», Moderna ва Pfizer/BioNTech вакциналаридан фойдаланилмоқда. “Замин” янгиликларини “Инстаграм”да кузатиб боринг\nЯнгиликлар » Жамият » Ўзбекистонда коронавирусга қарши тўлиқ эмланганлар 3,5 млн нафардан ошди


Ўзбекистонда келаси ҳафта бошидан салқин тушиши кутилмоқда — Sof.uz\n17.09 15:11 226 Ўзбекистон\nЎзбекистонда 17—18 сентябрь кунлари қуёшли ва жуда илиқ об-ҳаво сақланиб туради. Ҳарорат кундузи 35-37 даражагача кўтарилади, деб хабар бермоқда «Ўзгидромет».\nШу билан бирга, 17 сентябрь, жума кунидан бошлаб Волга бўйи ҳудудларидан совуқ антициклон кириб келиши бошланиши маълум қилинди.\nШанба кунига келиб ҳарорат 30-33 даражагача, Устюртда 23-26 даражагача пасаяди. Шимолда ва чўл ҳудудларида шамол тезлиги 15-20 метр/секундгача кучайиши кутилмоқда.\n19 сентябрь, якшанба кунидан бошлаб совуқ фронт кириб келишида қуруқ ва салқин ҳаво Ўзбекистоннинг барча ҳудудига тарқалади. Республика бўйича баъзи жойларда шамол тезлиги 15-20 метр/секундгача кучайиши мумкин. Ҳаво ҳарорати кундуз куни 32-35 даражагача, Қорақалпоғистонда ва Хоразм вилоятида 22-27 даражагача бироз пасаяди.\nКейинги ҳафтанинг бошида эса совуқ антициклон таъсири кучаяди. Бутун ҳудудда ёғингарчиликсиз об-ҳаво сақланиб туради. Ҳаво ҳарорати барча жойларда иқлимий меъёрларгача пасаяди, кечалари ва эрталабки соатларда 10-13 даражани, кундуз кунлари 26-29 даражани ташкил этади.


Тожикистонлик икки аёл героин моддаси билан қўлга тушган - BBC Uzbek - Mintaqa\nСўнгги янгиланиш 27 ноябр 2012 - 13:41 GMT\nДушанбе шаҳри аэропортида шубҳали кўринган икки ёш аёл қўлга олинган.\nТекширувлар натижасида уларнинг ошқозонида бир килограммдан ортиқ гиёҳванд модда борлиги аниқланади.\nБожхона ходимлари томонидан текширилган аёл ошқозонидан 60 та капсула, иккинчисиникидан гиёҳванд модда ва 91 капсула олинган.\nАёллар ошқозонларида яширилган героин моддаларини четга олиб чиқиб сотмоқчи бўлганлар.\nАёллардан 1 кило 153 грамм гиёҳванд модда мусодара қилинган.\nТожикистон божхона қўмитасига кўра, йил бошидан 100 килограммдан ортиқ гиёҳванд модда ушлаб қолинган.\nЖавобсиз қолаётган жиноят\nКузатувчиларнинг айтишича, Тожикистон матбуотида гиёҳванд моддаларга қарши мамлакатда кенг миқёсда кураш олиб борилаётганлиги бот-бот айтилсада, гиёҳванд моддалар савдоси билан шуғулланувчиларнинг сони ошиб бораётгани кузатилади.\nШу билан бирга, айнан хавфсизлик ва чегара хизматларининг ходимлари ўзи наркотик савдоларига аралашиб қолаётганлиги кўринади.\nАҳоли орасида ҳам наркотик моддаларни сотишга қизиқишнинг ошишига ишсизлик, камбағаллик сабаб бўлаётган бўлса ҳам, кўпгина ёшлар осон пул топиш йўлларини қидириб бу йўлга кириб қолаётгани айтилади.\n18 сентябрда Истаравшан тумани Ички ишлар ходимлари 42 ёшли Мутавалихон Зокихоновнинг ёнидан 1 кг гиёҳванд модда топилган.\nУнинг машинасидан Макаров тўппончаси чиққан. Бироқ жиноий иш қўзғатилган Зокихонов тез орада қўйиб юборилади. Кейинроқ унинг 7минг пора билан қамоқдан қутилиб қолгани ошкор бўлади.\nАвгуст ойида Мамлакат чегара қўшинлари ҳарбий хизматчиси Панждан Душанбега томон қорадорини олиб ўтмоқчи бўлганда ушлангани хабар қилинганди.\nТинтув вақтида ҳарбий хизматчининг шахсий машинасидан 20 кгдан ортиқ героин, 320 кило гашиш ва 37 килограмм опиум моддаси борлиги маълум бўлади.\nЎтган ойда Вахш чегара маскани бошлиғи Низомиддин Ёқубов ва унинг тўрт сафдошига Хатлон ҳарбий маҳкамаси томонидан гиёҳванд моддалар савдоси билан шуғулланишда айбдор деб топилиб, узоқ муддатли қамоқ жазолари берилган.\nЮқори лавозимли ҳарбийнинг қамалиши ҳақида воқеани яхши билган кишилар айтишича, жаноб Ёқубов гиёҳванд моддалардан тушган пулни бошқалар билан бўлишишни истамаган.\nТожикистонда гиёҳванд моддалар савдоси билан бирга Ички ишлар ходимлари орасида порахўрликнинг авж олгани жиноятчиликни кўпаяётганининг бир белгиси сифатида кўрилади.\nP.S. На днях в Таджикистане вынесен приговор начальнику погранзаставы "Вахш" Низомиддину Якубову и четверым его сообщникам. Все они признаны виновными в незаконном обороте наркотиков и других преступлениях.\nМежду тем, как рассказывают знающие люди, настоящей причиной "посадки" Якубова явилось его нежелание поделиться наркоденьгами с другими…


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ҳиндистонда сув парисига ўхшаш бола дунёга келди (ФОТО)\t15:41, 05 май 2016\tҲиндистоннинг Уттар-Прадеш штатидаги Сахаранпур шаҳрида 22 ёшли аёл камдан-кам учрайдиган синдром, оёқлари қўшилиб кетган, сув парисига ўхшаш болани дунёга келтирди, деб хабар берди “Тopnews.ru” нашри.\nЧақалоқнинг танаси балиқнинг танасини, қўллари сузғични эслатади. У бор-йўғи 10 дақиқа умр кўрди. Боланинг онаси ҳомиладорлик вақтида ҳеч нимадан шикоят қилмаган, фақат сўнгги ультратовуш текшируви боланинг буйраклари ривожланмаганини кўрсатган. Чақалоқнинг бундай туғилишига онасининг кўп миқдорда дори-дармон истеъмол қилгани, витамин танқислиги, генетикаси ва қон айланишида муаммолар бўлгани сабаб бўлган. Бундай ҳолда жарроҳлик операцияси ўтказишнинг ҳеч қандай иложи йўқ, баъзи бир ҳоллардагина буйракни кўчириб ўтказиш мумкин, аммо бу нарса боланинг ҳаётини сақлаб қолишга кафолат бўла олмайди.


«Форсаж» филми қаҳрамони Вин Дизел ҳақида сиз билмаган маълумотлар » Ўзбекистон янгиликлари – Zamin.uz\n18-02-2015 | 16:29\nZAMIN.UZ / Маданият / 18 Феврал 2015 года1 208\nУ ажойиб қадди-қоматга эга бўлгани ва ташқи кўринишидан баджаҳл кўрингани боис бўлса керак, 2000 йилдан бошлаб жангари филмларнинг энг таниқли актёрларидан бири саналади. Дизелни "Қора туйнук”, "Форсаж”, "Уч икс”, "Танҳо”, "Риддик йилномалари” ва "Тақирбош энага: махсус топшириқ” филмлари машҳур қилди. Sengzor.uz сайтидаги маълумотлар асосида севимли киноактёринггиз ҳақидаги қизиқарли фактларни сизнинг ҳукмингизга хавола қиламиз.1. Ҳақиқий исми Марк Синклер Винсент 1967 йилнинг 18 июлида Ню-Йорк туманларидан бири бўлган Гринвич-Виллижда камбағал оилада туғилган.2. У кичкиналигидан ўзига мутлақо ўхшамаган эгизак акаси Пол билан бирга психиатр бўлиб ишлайдиган ва нужумшунослик билан шуғулланувчи онаси Делоранинг қўлида ўсди. Оила Ню-Йоркдаги уйлардан бирида яшар, пул этишмовчилигидан қийналарди.3. Бўлажак актёр ҳақиқий отаси кимлигини билмасди. Дизел отасининг келиб чиқиши ҳозиргача аниқ эмас: бир тахминга кўра, Дизел ярим италияамерикалик, бошқа фаразга қараганда, унинг аждодлари орасида немислар, италияликлар, ирландлар, мексикаликлар ва доминиканлар бўлган.4. Дизелнинг актёрликка мойиллиги 1970 йилда, унинг уч ёшида сезилди. Ўшанда циркка боришган, бола сал бўлмаса томоша кўрсатаётган гуруҳ билан бирга чиқиш қилган бўларди. Уни онаси ушлаб қолди.5. Вин Дизелнинг саҳнага келиши мутлақо тасодифан рўй берган. У 1974 йили, 7 ёшда бўлганида, ўзига ўхшаган болалар тўдаси билан саҳнада фойдаланиладиган анжомни қўлга киритиш учун театрда пайдо бўлди. Аксига олиб, саҳна репетиция қилаётган одамлар билан банд эди. Вин Дизел гуруҳи режиссёрнинг эътиборини тортди. Бу режиссёр аёл полиция чақириш ўрнига болаларни ёнига чорлади. Уларнинг қўлига ссенарий бериб, роллар бўйича матнни ўқишга мажбур қилди. Ҳаммадан кўра Виннинг ижроси яхши чиқди ва аёл унинг саҳнадаги ҳар бир чиқиши учун 20 доллардан беришни таклиф қилди.6. Кўп ўтмай, Вин Дизел иштирокида янги – "Динозавр учун эшик” номли биринчи спектакл премераси бўлиб ўтди. Виннинг ижроси шу қадар муваффақиятли чиқдики, у айнан шу лаҳзадан бошлаб актёрлик ҳақида ўйлай бошлади.7. Вин 17 ёшгача театр саҳнасида ўйнаб, маҳоратини ошириб борди. Бу борада унга ўгай отаси кўп ёрдам берди.8. Вин Дизелнинг шахсий ҳаёти актёрлик фаолиятидан фарқли ўлароқ, унчалик омадли кечмади. У болалигида новча, озғин, боз устига, уятчан феъл-атворга эга эди. Шу боис, вояга этгач, мактабда севиб қолган тенгдош қизга яқинлашишга журъат қила олмасди. Акаси Пол эса унинг акси, дискотекаларда анча кўзга кўриниб қолганди. Шунинг учун Вин Дизел спорт залларида зўр бериб шуғулланди.9. 1984 йилда, 17 ёшида бўлажак актёр театрдаги иш мўмай даромад олиб келмаслигини англаб этди. Бу пайтда у анчайин гавдали, мушакдор йигитга айланганди. Шу боис, Манхеттендаги донғи чиққан "Туннел” тунги клубига маст-аластларни чиқариб ташловчи қўриқчи сифатида ишга кириши жуда осон бўлди.10. Айнан шу фурсатдан бошлаб исм-шарифини "Вен Дизел” деб ўзгартирди, сочини батамом қирдириб юришни одат қилди. Уч йиллик мазкур фаолияти мобайнида шахсий ҳаётда муваффақиятга эришди, шунингдек, бир нечта муштлашувларда қатнашишга улгурди.11. Вин Дизел бирваракайига Хантер коллежига кириб, инглиз тили ва мумтоз адабиётни ўргана бошлади. Ссенарий ёзишни ўзлаштирди, бу кейинчалик, актёр айтганидек, роллар ёзишда ўз қобилиятидан фойдаланишда асқотди.12. 1987 йили у коллеждаги ўқиши ва жонига теккан ишини тарк этди. Кино юлдузи бўлиш орзусида қадрдон Ню-Ёрк шаҳридан Лос-Анжелесга йўл олди.13. Аммо Вин Дизелнинг актёрлик маҳоратини Ҳолливудда ҳеч ким муносиб баҳоламади. Шу боис, маълум вақтгача ишсиз юриб, қарзга ботган Вин телевидениега теледўкон сотувчиси бўлиб ишга кирди. У бир йил мобайнида ўзини анча кўрсатди. Ҳатто кунига 18 соатлаб ишлади. Яхшигина пул топди Бироқ Вин сотувчи ва кино юлдузи – яхлит тушунча эмаслигини яхши тушунарди. У Ню-Ёркка қайтди.14. Вин Дизел кинодаги илк (кичик) ролини 1990 йили Пенни Маршаллнинг "Уйғониш” филмида ижро этди. Кўзга ташланмайдиган санитар ролини ўйнаган актёр, ҳатто кинотасма рўйхатида ҳам кўрсатилмади. Филм кейинроқ "Оскар”га даъвогарлик қилди.15. Онаси Винга унга Рик Шмидтнинг "Эски автомобил нархида филм яратилиши” китобини совға қилди. У ўғлига ўз кучи билан камроқ пулга ҳам кино суратга олиш мумкинлигини тушунтирмоқчи эди. Актёрга бу ғоя ёқиб қолди ва китобни диққат билан ўқиб, "Дайдилар” номли тўлиқ метражли филм ссенарийсини ёзиш учун ўтирди. Бироқ кўп ўтмай, бу ишни тугатишга кучи этмаслигини англади. Қисқа метражли филм олишга киришди. 1995 йили, бор-йўғи бир неча кун ичида ссенарий ёзди ва "Кўп қиёфали” филмини суратга олди. Унинг мусиқасини ҳам ўзи ёзди.16. 3000 доллар сарфланган 20 дақиқалик филмда бош рол – Майкни Виннинг ўзи ўйнади. Суратга олиш чоғида Вин атрофдагилардан кўплаб таъна, дашномлар эшитди. Шу боис, филмни охиригача ишламай, маълум вақтгача ташлаб қўйди. Фақат ўгай отасининг қўллаб-қувватлаши туфайли уни суратга олиб тугатди.17. Манхеттендаги 200 кишилик кинотеатрда намойиш этилган мазкур қисқа метражли киноасар ижобий баҳоланди. У ўша йили май ойида Канн киноанжуманида кўрсатилди. Орадан тўрт йил ўтгач, филм дисклар орқали АҚШ бўйлаб тарқалиб кетди.18. Айнан "Кўп қиёфали” филмининг муваффақияти туфайли Вин Дизел Лос-Анжелесга қайтди ва теледўкон сотувчиси сифатида пул ишлаб топа бошлади. Бу пулларга илк лойиҳаси – "Дайдилар”ни экранлаштирмоқчи бўлди. 1996 йили, ғайрат билан қилинган саккиз ойлик меҳнатдан сўнг у дўсти Жон Сейл билан филмни суратга олиш мумкин бўлган маблағ – 50 минг доллар ишлади.19. Вин Дизел "Дайдилар”да бош рол – Рикни ижро этди. 1997 йил бошида – 18 январда филм "Сандес” киноанжуманида намойиш этилди. Унга юксак баҳо берилиб, филмни "айлантириш” учун Винда қўшимча маблағ пайдо бўлди. Аммо сотув унча юқори эмасди. Пулга муҳтожлик сезган Вин Дизел яна Ню-ёркка қайтди.20. "Жангчи Раяннинг қутқарилиши” бешта "Оскар”ни қўлга киритди. Вин Дизел кўзга кўринди.21. 2000 йил бошларида Вин Дизел иштирокида бирваркайига учта филм намойиш этилди. У бош ролни ўйнаган "Жаҳаннам туйнуги” фантастик филми ҳалокат туфайли номаълум сайёрага тушиб қолган космик сайёҳлар гуруҳи ҳақида. Жисмоний жиҳатдан қадди расо Вин Дизел, сайёрада яшайдиган ёвуз мавжудотлардан фарқли ўлароқ, қоронғида ҳам кўра оладиган ва сайёҳларни халос этиши мумкин бўлган жиноятчи Ричард Б.Риддик ролини ўйнади. Суратга олиш пайтида, актёр қўлини чиқариб қўйишига бир баҳя қолди.22. 2001 йили Вин Дизел ўз муваффақиятини мустаҳкамлади. Ўша йили 18 июнда режиссёр Роб Коеннинг "Форсаж” филми экранларга чиқди.23. "Форсаж” муваффақияти туфайли Вин Дизел бир неча миллион доллардан иборат биринчи гонорарини қўлга киритди. Аммо филмнинг кейинги қисмида унинг номзоди кўтарилганида... Универсал Пиcтурес компанияси вакиллари ҳисоблашича, филм ютуғини Вин Дизел ижроси эмас, балки машина ва қувғинларнинг кўплиги таъминлаган. Компания актёрнинг арзон нархга қайтишидан умидвор эди.24. 2003 йил ёзида экранларга чиққан Жон Синглтоннинг 76 миллион долларлик бюджетга эга "Қўш форсаж” эса прокатда 236 миллион доллар йиғиб, биринчи филмдан ҳам ўзиб кетди.25. Бунгача Вин Дизел иштирокидаги бошқа филмлар ҳам намойиш этилганди. Жумладан, "Мушти йўғонлар” 1999 йилда суратга олинган, намойиши орқага ташлаб келинарди. Дизел унда Бруклиндаги мафия раҳнамоси ўғлининг дўсти Тейлор Ризни ўйнаганди. 2002 йил 9 августда режиссёр Роб Коеннинг "Уч икс” филми намойиш этилди. Вин Дизел унда Жеймс Бондга ўхшаб кетадиган суперқаҳрамон Ксандер Кейжни ўйнади.26. Вин Дизел ўзига хос бўлмаган жанрдаги "Тақирбош энага: махсус топшириқ” оилавий комедияда рол ўйнади. Актёр ҳукумат учун ишловчи олим ва унинг беш нафар боласини қўриқлайдиган собиқ денгиз пиёдаси Шейн Вулфни талқин этди. Филм прокати муваффақиятли чиқди: сарф-харажатлар қопланиб, 200 миллион долларга яқин пул йиғилди.27. Шундан сўнг Дизел "Мени айбдор ҳисобланг” филмида гангстер Жек ДиНоршиони ўйнади. 2006 йилнинг 16 июнида "Учлик форсаж: Токио дрифти” премераси ўтказилди. Вин Дизел фақат филм охирида пайдо бўлди. Унинг исм-шарифи, ҳатто ёзилмаганди.28. 2007 йилдан эътиборан актёр ўз фаолиятида таътилга чиқди. Шундан сўнг бир-икки филмда кўриниб турди. Йиллар ўтиб эса "Форсаж-4” ва "Форсаж-5” филмлари билан фаолиятини давом эттирди. Миллионлаб мухлислар Дизелнинг ажойиб ижросидан баҳраманд бўлдилар. "Форсаж-5” премреаси 2013 йилнинг 5 сентябрида бўлиб ўтди.29. "Форсаж” филмини суратга олиш чоғида Вин Дизел актриса Мишел Родригес билан танишиб, икки ўртада муҳаббат пайдо бўлди. Уларни ажратиш гўё мумкин эмасди. Бироқ кўп ўтмай, орадаги ришталар узилди. Мишел Родригес бир-бириларига мос келмасликлари ҳақида бонг урди.30. Дизелнинг кейинги маҳбубаси "Уч икс”да кичик ролни ижро этган чех модели Павла Харбкова бўлди. Уларнинг муносабати филм экранларга чиққанидан сўнг боғланди. Худди аввалгиси каби Вин Дизелнинг бу севгиси ҳам узоққа чўзилмади. Айрилиқ сабаби актёрнинг сафарга кўп чиқишига бориб тақалди.31. 2008 йил 2 апрелда Вин Дизел ота бўлди. Унинг маҳбубаси – мексикалик фотомодел Палома Хименес қиз совға қилганди. 2010 йили Палома Дизелга ўғил ҳам туҳфа этди.32. Вин Дизелнинг эгизак акаси Пол Винсент Ҳолливудда актёр эмас, монтаж устаси бўлиб ишлайди.Виннинг "Қора туйнук”да рол ўйнашга рози бўлганининг сабабларидан бири филмнинг севимли киноасари "Телба Макс” ишланган жойда суратга олинишида эди.33. 2003 йили, "Фантастик тўртлик-2” филми чиқишидан тўрт йил муқаддам ундаги қаҳрамонлардан бирини ўйнашни исташини айтганди. Шунингдек, 2004 йили "Суперменнинг қайтиши”да ҳам рол ижро этишни хоҳлаган.34. Вин Дизел кўпгина филмларда ҳамкори Жорж Закк билан бирга продюсерлик қилган. Уларнинг Оне Раcе Продуcтионс хусусий компанияси бор.35. У хусусий ўйин студиясини ташкил қилган. Гап шундаки, Дизел нафақат компютер ўйинлари, балки стол ўйинлари ишқибози ҳам саналади. 2007 йилда Нехт-Ген.биз портали томонидан ўйинлар саноатида алоҳида из қолдирган, деб ҳисобланган.Актёрнинг айрим филмлар учун олган гонорарлари:"Жангчи Раяннинг қутқарилиши” — $ 100 000"Форсаж” — $ 2 000 000"Уч икс” — $ 10 000 000«Ёлғиз» — $ 2 500 000"Риддик йилномаси” — $ 11 500 000"Форсаж-5” — $ 15 000 000Манба: www.furkat.uz\nЎқишни тавсия қиламиз Футбол тарихидаги энг тезкор голлар ҳақида\n10:05 / 17-02-2015\n22:56 / 21-01-2015


Сентябрь охирида қандай об-ҳаво кузатилиши маълум бўлди | Qalampir.uz\nБу қизиқ\t26 Сентябрь 19:41 19679\nГидрометеорология хизмати маркази 28 сентябрдан 1 октябргача Ўзбекистонда қандай об-ҳаво кузатилиши ҳақида маълумот берди.\nҚорақалпоғистон Республикаси, Хоразм вилоятида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат 28-30 сентябрда кечаси 7-12°, 1 октябрда 5-10°, кундузи 28-29 сентябрда 20-25°, 30 сентябрда 15-20°, 1 октябрда 13-18° бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат 28-29 сентябрда кечаси 10-15°, кундузи 23-28°, 30 сентябрда кечаси 7-12°, кундузи 20-25° бўлади, 1 октябрда кечаси 7-12°, кундузи 17-22° бўлади.\nТошкeнт, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат 28-29 сентябрда кечаси 10-15°, кундузи 23-28°, 30 сентябрда кечаси 7-12°, кундузи 20-25° бўлади, 1 октябрда кечаси 7-12°, кундузи 17-22° бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат 28-29 сентябрда кечаси 12-17°, кундузи 23-28°, 30 сентябрда кечаси 10-15°, кундузи 25-30° бўлади, 1 октябрда кечаси 10-15°, кундузи 22-27° бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15°, кундузи 28-29 сентябрда 23-28°, 30 сентябрда 20-25° бўлади, 1 октябрда кечаси 10-15°.\nРeспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат 28-29 сентябрда кечаси 10-15°, кундузи 15-20°, 30 сентябрь ва 1 октябрь кечаси 5-10° илиқ, кундузи 10-15° бўлади.\n20 Октябрь 09:08 33684\n20 Октябрь 08:58 26361\n19 Октябрь 13:02 19946\n21 Октябрь 10:51 18836\n20 Октябрь 21:18 16904


Huquqburch.Uz - Рад этишга ҳаққи йўқ\nРад этишга ҳаққи йўқ\n— Яқинда коллежга ишга кирдим. У ерда мендан солиқ тўловчининг идентификацион рақами (СТИР)ни сўрашди. Туман давлат солиқ инспекциясига шу мақсадда мурожаат қилганимда, мол-мулк ва ер солиғи бўйича қарзим борлиги, уни тўламагунимча менга СТИР берилмаслигини айтишди. Шу тўғрими?\nСаволга Давлат солиқ қўмитаси раисининг ўринбосари Одилхон РУСТАМОВ жавоб беради:\n— Солиқ кодексининг 78-моддасига кўра солиқ тўловчининг идентификация рақами муайян солиқ тўловчи ҳисобга қўйилганда унга бериладиган рақам ҳисобланади. СТИР бир марта берилади, ўзгармайди ва бекор қилинганидан кейин бошқага берилмайди.\nЎзбекистон Конституциясининг 51-моддасида «Фуқаролар қонун билан белгиланган солиқлар ва маҳаллий йиғимларни тўлашга мажбурдирлар» деб белгилаб қўйилган. Шунга асосан туман давлат солиқ инспекцияси ходимлари солиқ тўловчилардан ўз мажбуриятларини бажариб қўйишини сўраш ҳуқуқига эга, бироқ мол-мулк ва ер солиғи бўйича қарзингиз борлиги учун СТИРни бермасликка ҳаққи йўқ.


Жамоавий мурожаатга овоз бериш учун: 26 кун қолди\n«Складной велосипед»нинг нархи баланд. Аксарият аҳолининг шунга ҳатто қурби етмайди. Қурилаётган янги уйларнинг нархи олдида бу конструкциянинг ҳаражатлари ҳеч нарса эмас. Ман ҳалиям «ПОДЪЕЗД»ларни кенгайтириб жой ажратиш керак дея таклиф бермаяпман. Бу тақдирдан хонадонларнинг нархини оширадиган яна битта фактор бўлади.


Тунги фолнинг касофати - 13 Октября 2016 - www.SheJoT.CoM\nГлавная » 2016 » Октябрь » 13 » Тунги фолнинг касофати\nТунги фолнинг касофати\nУшбу воқеани Наманган вилоятидан қўнғироқ қилган мухлисисамиз Мастура Одилова сўзлаб берди. Очиғи, уни тинглар эканмиз, сўзларига ишонишни ҳам, ишонмасликни ҳам билмадик...\n— Газетада чоп этилаётган сирли воқеалар бундан ўн йилча аввал, яъни бўй қиз чоғимизда содир бўлган бир ҳодисани ёдимга солди. Ўшанда мактабда ўқирдик. Битирувчи синф эдик, назардимда. Қизу йигитнинг ўз олами, сирли хаёллари билан банд бўлган пайтлари эмасми, биз ҳам дугоналар билан кўришиб қолсак, нуқул келажагимиз, тақдиримиз, оқ от минган шаҳзодамиз ҳақида суҳбатлашардик. Яна қишлоғимиз кичкиналиги боис, бирортамизнинг уйимизда йиғилишиб, кечаси билан сўзана тикар ва тонгда тарқалишардик. Суҳбатимиз қизигандан қизир, ҳамма ўзи эшитган-билгани ҳақида гапирарди.\n— Мен бир фол ўрганиб келдим, — деди бир куни дугонам. — Жуда зўр фол. Бунинг учун узун, инкичка, тикиш-бичишда ишлатиладиган ип, китоб ва никоҳ узуги керак. Никоҳ узугидан ипни ўтказиб, китобнинг устидан қилт этмай кўтариб турилади. Кейин бирорта дуо ўқиб, тақдирини билмоқчи бўлган қизнинг яқинда вафот этган қариндошларидан бирининг руҳи чақирилади. Ундан кейин руҳга хоҳлаган саволингизни бераверасиз.\n— Кейин руҳ гулдираган товушда жавоб беради, шунақами? — ҳаммадан шўх дугонамиз қиқирлади. — Сал мантиқли гапир!\n— Йўқ, савол беришдан олдин, "Эй, фалончи бобо ёки момонинг руҳи, шу ерда бўлсангиз, узукни қимирлатиб ишора беринг”, дейилади. Узук қимирласа, руҳ келган бўлади. Кейин масалан, Зарифанинг тақдирин билмоқчи бўсанг, "Зарифанинг севган йигити борми? Бор бўлса, узукни қимирлатиб ишора беринг”, дейсан. Шу тарзда ҳамма саволларга жавоб олинади.\n— Зўр экан-ку! — бирдан ҳамманинг қизиқиши ортди.\n— Синаб кўриш керак экан...\n— Бир қилиб кўрсак, нима бўларкан?\nБу таклифларни эшитган бояги дугонам деди:\n— Сал кеч бўлсин, ҳамма ухласин. Тағин катталар кўриб қолиб, койиб юрмасин. Лекин никоҳ узуги йўқ-ку, бизда...\n— Янгангникини олиб келсанг-чи? — деди кимдир уй эгасига.\nУй эгаси бўлган ўртоғимизам маҳтал бўлиб турган экан, дик этиб ўрнидан турди. Бир зумда никоҳ узуги билан қайтди.\n— Вой, янгангга айтдингми? — қўрқди ҳалиги "фолбинлик” қилмоқчи бўлган дугонамиз.\n— Жиннимисан? Менинг ҳам ақлим жойида. "Малоҳат кўрмоқчи экан. Яқинда тўйи-ку! Эрталаб бераман, ухлайверинг”, деб келдим.\nБу гапдан ҳамма хотиржам тортиб, уйдаги катталарнинг уйқуга кетишини кута бошлади. Сўнг фол очишга тушиб кетдик. Бирма-бир навбатга ўтирган қизлар бирор қариндошининг руҳини чақирар ва саволларини берарди. Хуллас, ўша тун жуда кеч ухлагани ётдик. Энг даҳшати, тонгга яқин юз берди. Кутилмаганда узук эгаси бўлган келинчак биз ётган хонага югуриб кирди. Кимдир уйғонди, кимдир йўқ. Ҳалиги янгамиз эса ҳар биримизнинг юзимизга қараб сал олдин узук ёнида айтган саволларимизни такрорларди:\n— Севган йигитим менга уйланадими, ишора беринг!\n— Ўзимизнинг қишлоққа тегаманми, шундай бўлса, ишора беринг!\n— Ўқишга кира оламанми, кирсам, ишора беринг!\nБиз аввалига келинчак гапларимизни ўғринча эшитиб турган экан деб ўйладик. Аммо унинг кўзларининг бежолиги...\nАфсуски, ўша тун асорати ҳамон кетмаган. Ўша келинчак ҳали-ҳали тузалмади. Йўлида учраган одамга бизнинг саволларимизни беради...\nКатегория: HIKOYALAR / ХИКОЯЛАР | Просмотров: 790 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Салафийман деб юрганлар учун Жазоирда келажак йўқ | Qulnoma\n« Selefiyim diyenlerin Cezayir’de geleceği yok | AYRILMA »\nСалафийман деб юрганлар учун Жазоирда келажак йўқ\nИсломий хайрия уюшмаси раиси, жазоирлик даъватчи Шамсиддин Бурубий жаноблари билан http://www.islamonline.net сайтида ўтказилган бевосита мулоқотни сиз азизларга ўзбек тилида таржима қилмоқдамиз.\nШайх Шамсиддин Бурубий жазоирлик таниқли даъватчи, Исломий хайрия уюшмасининг собиқ раиси, Жазоирдаги салафий оқими хусусида гапириб, ана ўша салафий оқими Британия махсус хизмати маҳсули бўлиб, кейинчалик Америка махсус хизматига “Исломий уйғониш”га зарба бериш мақсадида топширилган.\nШайх жаноблари http://www.islamonline.net сайтига жавоб бера туриб, илмий салафийлар билан жиҳодий салафийлар орасида ҳеч қандай фарқ йўқ. Жазоир халқи ва армияси террор устидан ғалаба қозониб, Жазоирда салафийлик давлати қуриш маҳол бўлиб қолганидан кейин илмийлари ҳам зўравонлик ва террорни қоралай бошлашди. Шундан келиб чиқиб, Жазоирда бу оқим учун келажак йўқ, деб таъкидлаб айта оламан.\nСавол: Жазоирдаги газеталарда “салафийлик оқими” ва “илмий салафийлар”га қарата қаттиқ ҳужум қилиб қоласиз. Бундай ҳатти-ҳаракатга сизни нима нарса ундайди?\nЖавоб: Бисмиллаҳир роҳманир роҳим. Алҳамдулиллаҳи вассолату вассаламу ъала ашрофил мурсалийн….Аммо баъд: Ҳурматли ўқувчиларимиз аввало “Салаф” сўзи билан “Салафий” сўзини орасини ажратиб олмоқлари даркор. Бизлар салафларни ҳурмат қилиб, уларга тақлид қиламиз. Имомларимиз ҳам айни салафлардир. Лекин ҳозир биз гапирадиган салафийлар улар “махсус хизмат салафийлари” бўлиб, Британия махсус хизмати маҳсулидир. Кейинчалик “Исломий уйғониш”ни синдириш ҳамда уни йўналишини буриб юбориш мақсадида Америка махсус хизматига топширилган.\nСавол: Сизни газетадаги мақолаларингизни аксариятида салафийларни ўтмиш ҳамда замонавий уламоларига тош отиб таъна қилишаётганини сўзлайсиз?\nЖавоб: Ахир имом Моликни ким имом Ҳолик (ҳалок бўлувчи) деб атади. Ва яна Абу Ҳанифани ким Абу Жийфа (мурда отаси), деб атади. Мисрдаги салафий оқимининг муассиси ва “Ансорус сунна” жамоаси раиси Фуқий жаноблари машҳур тобеъин ва дунёнинг учдан икки қисми тақлид қилиб эргашадиган олимни Абу Жийфа (мурда отаси) деб номлади. Бизда эса салафийлар имом Моликни имом ҳолик (ҳалок бўлувчи), имом Ибн Бодис, имом Шаъровий, Ҳасан ал-Банно, шайх Бутий, шайх Собуний, шайх Кубайсий, Абу Ғудда ва Абдулҳамид Кишкийларни адашганликда айблашди. Саййид Қутбни эса кофирликда айблашди. Тўртта эргашиладиган имомни ҳам адашганликда айблашди. Ямандаги салафий имомлардан бири имом Муқбил Водиъий жаноблари: “Тўрт эргашиладиган мазҳаб имомлари бизни наздимизда кофир эмас балки улар бидъатчидир”, деди. Уларни наздида сўфилар бидъатчи, Ашъариййа ақийда асосчиси бидъатчи, Мотуридиййа бидъатчи, Исломий жамоатни барчаси бидъатчидир. Улар ўзларига мухолиф бўлган барчани адашган, деб уламоларни ҳам адашганликда айблашади. Бизлар эса уларнинг имоми Ибн Таймийя ва Албоний жанобларини хато қилган дейиш билан кифояланамиз. Улардан бирортасини кофирга ҳам бидъатчига ҳам аҳли сунна доирасидан ҳам чиқармаймиз.\nАхир мағриб ўлкаларида салафийлар нималар қилишди? Ахир имомларимиз қабрларини кимлар ёқиб юборди? Шаҳидлар қабрини кимлар ёқиб юборди? Имом Заҳабийга Мисрда ким суиқсд қилди. Ахир бир қанча имом, даъватчи ва мутафаккирларга ким тажовуз қилди? Масалан шайх Саҳровийни Франсада ким ўлдирди? Шайх Буслаймонийни Баладийяда ким бўғизлаб кетди? Нима уларни Моликий ёки Ашъарий йўналишидаги бирор киши қилибдими? Нима учун ўзини-ўзи портлатган кишини аниқласак албатта у салафий бўлиб чиқади? Мен баҳслаша оламанки, ўша ўзини-ўзи портлатганлар ичида Ибозий ёки Моликий ёки ихвон ёки таблиғ жамоасидан бирор киши йўқ. Ёки тўрт мазҳабга эргашган ёки азҳарни тамомлаган кишини қуролли жамоага етакчи бўлганини билмайман. Ватанни харобага айлантириб, беайб кишиларни ўлдириб, аёлларни гаровга олиб, масжид ва уламолар мақбарасини ёқиб юбораётганларни барчалари салафийдир. Шу нуқтада савол пайдо бўлади. Нима учун шундай?\nСавол: Лекин Жазоирдаги аксарият салафий оқимининг даъватчилари зўравонлик ва мусулмонлар қонини тўкишни танқид қилиб, радикал фикрларга қарши чиқмоқдалар.\nЖавоб: Уламоларимиз: “Фирқаланиб кетиш ўша нарсани ботиллигига далолат қилади”, деб айтишган. Салафийлар ҳозирги пайтга келиб 280 тоифага бўлиниб кетишди. Улар бир нарсага иттифоқ қилиб, қолган барча нарсада ихтилоф қилишган. Иттифоқ қилишган ўша битта нарса бир-бирларини адашганликда айблашдир. Лекин барча нарсада ихтилоф қилишади. Улар уммат Қуръон ва суннатда бирлашиши учун тўрт мазҳабни бекор қиламиз, дейишди. Аммо акси ўлароқ бир неча юз мазҳабларни келтириб чиқаришди. Араб мағриби илгари битта имом Молик мазҳабларида иттифоқ бўлган эди. Ҳозир эса юзлаб тоифалар бор. Орзу қилишган умматни бирлиги қани?\nСиз салафийлар террорни қоралашади, деб асло ўйламанг. Улар Жазоирда халқ ва армия террор устидан ғалаба қозониб, салафийлик давлатини барпо қилиш маҳол эканига ишонишгандан кейингина террорни қоралашмоқда. Далил шуки, шайх Албоний жаноблари Жазоир ҳокимларини кофирга чиқарганидан кейин улар террористик ишларига йўл топишди. Ажабланарлиси шуки, 13 йил ўтиб Жазоир халқи террор устидан ғалаба қозонганидан кейин Албоний жаноблари Жазоир телевидениясидан чиқиб, террорни қораламоқдалар. Нима учун аввалдан яъни, биз қоралаган пайтдан ёки аҳли сунна вал жамоа ёки шайх ва имомларимиз қоралашган вақтдан бошлаб қоралашмади?\nСавол: Баъзилар фикрича, сизларни салафийларга бўлган ҳужумингиз соф фикрдан отилиб чиқмайди? Бунга қай тарзда жавоб қайтарасиз?\nЖавоб: Аввало бизлар ҳужум қилмаймиз. Агар салафийядан мақсад Қуръон ва ҳадисни салафлар англаганига мувофиқ тушуниш бўлса тўрт мазҳаб имомлари Қуръон ва суннатни салафлар англашганига мувофиқ тушунишган. Шунинг учун ажабланасанки, агар имом Моликка тақлид қилсанг салафий, деб номланмайсан-у, аммо Албоний ёки Ибн Усаймин ёки Ибн Боззларга тақлид қилсанг салафий, деб номланасан. Ахир бу бидъат эмасми?\nАхир мусулмонлардан бири тоифа ўйлаб топиб, ислом уммати жумҳурини адашганга чиқариб, ўзи нажот топган фирқа эканини гумон қилиши ҳамда ўзига мухолиф бўлганларни залолатда ва бидъатчи, дейишни ўзи бидъат эмасми? Аниқки улар мухолиф бўлганлар Ислом уммати жумҳуридир. Шунинг учун ҳозир мен “Бидъатчи салафийлар қомуси” номли китоб таълиф этиш устида ишлаяпман.\nҚайтариб айтаманки, салафийя деганимда асло салафи солиҳларни назарда тутмаяпман. Унда фақат Британия махсус хизмати ишлаб чиққан тоифани назарда тутмоқдаман. Ушбу тоифадан мустамлака мамлакатлар рози бўлган. Мана сизга бир мисолни келтирайин. Ушбу оқим даъватчилари дунёни барча давлатларидан ҳайдаб чиқарилган. Лекин Оврупа ва Америка давлатлари эса уларга яшаш жойи ва фуқоролик ҳужжати билан таъминлайди. Масалан Абу Қатода ва бошқалар қаерда яшашади. Уларни барчаларига Оврупа ва Америка паспортлари берилган. Ҳатто Америкадаги барча веб сайтлар ҳам уларникидир. Америка жойлаштирган ҳокимларни тоатига чақирувчи ана ўша салафийларни ахир ким молиялаштиради. Америка кимга ғазаб қилса ўшалар билан курашишади. Унда нима учун Саййид Қутбни ва амал қилувчи уламоларни адашганга чиқаришди? Америка кимдан рози бўлса салафийлар ҳам ундан рози бўлишади. Америка кимдан рози бўлмаса салафийлар унга уруш очишади.\nЭнди дунёни барча томонида уларга фақат авомгина эргашади. Ўз-ўзидан маълумки авомда ҳеч қандай йўналиш ва мазҳаб бўлмайди. Салафий бошлиқлар авом халқга: “Ўша мазҳабларни қўяқолинглар. Аҳмад, Шофеъий, Абу Ҳанифа ва Моликларни қўя қолинглар”, деб уларни мазҳабидан чиқаришади-да бешинчи мазҳабни келтириб чиқаришади. Ана ўша улар ўйлаб топган бешинчи мазҳабнинг на илмий қоидаси бор ва на биз танийдиган машойихлари бор. Уларни бири унга тақлид қилади. Бири эса одамларни адашганликда айблайди. Бири эса бидъатчига чиқаради. Ва яна бири эса кофирга чиқаради. Олдин айтганимдек, улар бир-бирларини адашганга чиқаришгагина иттифоқ қилишган. Шунинг учун Ислом уммати ана шундай Британия махсус хизмати маҳсули бўлган мазҳаблардан огоҳ бўлмоғи даркор. Чунки мазкур махсус хизмат илгарироқ “Баҳоийя” ва “Қодиёнийя” каби бузғунчи фирқаларни етилтирган эди.\nСавол: Лекин сизлар сўз юритаётган ана ўша салафийя оқимига Жазоир ёшлари орасида қизиқувчилар кўплаб топилади. Ушбу оқим кундан кунга янги воқеъалар остида ўсиб бормоқда. Жазоирда салафийлик оқимини келажаги хусусида қандай тасаввур қиласизлар?\nЖавоб: Аввало салафийлик оқими келажаги заволга яъни йўқ бўлиш томон қараб кетмоқда. Чунки ботил нарсани бардавом бўлиши мумкин эмас. Айтилганидек, ботил бир айланиб чиқади ҳақ эса ҳукмрон бўлади. Биз унутмаслигимиз керакки, Каъбадан қора тош 300 йил муддат олиб қочилган. Ва яна унутмаслигимиз керакки, мўътазила фирқаси ҳокимият тепасига чиқиб олиб, имом Аҳмаддек зотларни азоблаган. Ва яна Фотимийлар давлати Жазоирда бир неча юз йил ҳукмронлик қилган. Лекин Жазоир ва араб мағриби уларни ифлосликларини даф этган. Шунинг учун уммат шийъа давлатини йўқотиб, яна Моликий мазҳаби ва суннатга Алҳамдулиллаҳ қайтган. Модомики ушбу фирқа Британия маҳсули экан, модомики Исломий уйғонишга зарба бериш учун ўйлаб топилган экан, Алҳамдулиллоҳ уммат бундан огоҳ бўлди. Ва бир қанча китоб, мақола ва чақириқлар зоҳир бўла бошлади. Алҳамдулиллоҳ уммат ҳозир ҳақ билан ботилни ажратиб олди. Мен таъкидлаган ҳолда айтаманки, бу оқим заволга қараб кетмоқда.\nЖазоирлик журналист суҳбати\nPosted on 13/11/2009 at 19:03 in O'ZBEKCHA-ЎЗБЕКЧА (Uz)\t| RSS feed | Reply\t| Trackback URL


'Покистон шимолидаги ҳаво ҳужумлари 60 жангарини ўлдирган' - BBC News O'zbek\n'Покистон шимолидаги ҳаво ҳужумлари 60 жангарини ўлдирган'\nПокистон ҳарбийлари хабар қилишича, Шимолий Вазиристондаги қавмлар назоратидаги ҳудудга қилинган ҳаво ҳужуми натижасида 60 жангари ўлдирилган.\nҲужумлар тонгги соат 3 ларда бошланган.\nПокистон ҳарбийларига кўра, Покистон армиясининг ҳарбий қирувчи учоқлари ҳужум бошлашдан олдин Толибоннинг энг юқори қўмондонлари яширинаётган жой ҳақида жосуслик маълумотини қўлга киритганлар.\nБир ҳарбий манбага кўра, ўлдирилган 60 жангари орасида Покистон Толибонининг "муҳим қўмондонлари" ҳам бор.\nШимолий Вазиристондаги оддий одамларнинг мухбирларга айтишларича, қуроллилар яширинган ўнлаб хонадонлар нишонга олинган.\nҲужумларда қирувчи учоқлар ва ҳарбий тикучарлар қатнашган.\nТинч аҳоли орасидаги қурбонлар борасида ҳозирча ахборот олинмаган.\nУшбу ҳужум йил бошидан буён Покистон ҳукумати Толибон жангариларига қарши уюштирган энг йирик ҳужум бўлган.\nБош вазир Навоз Шариф Толибон билан музокаралар лозимлигини таъкидлаб келади, шу йил февралида Покистон ҳукумати билан Толибон ўртасида мулоқотлар бошланган.\nОрада оташкесимга эришилган, бироқ Покистон ҳукумати Толибонни ўт очишни тўхтатиш келишувини бузишда айблаган.\nПокистон армияси баёнотида айтилишича, ушбу ҳаво ҳужумлари Толибоннинг Покистон қуролли кучлари ва аскарларига ҳужумларига жавобдир.\nОй бошида йўл четида ўрнатилган бомба портлаши оқибатида камида тўққиз Покистон аскари ўлдирилган, яна бир неча ҳарбий жиддий жароҳатланган эди.\nСўнгги тафсилотларни биз Покистондаги Би-би-си мухбири Раҳимуллоҳ Юсуфзайдан сўрадик.\nРаҳимулла Юсуфзай: Бу ҳужум Покистон янги ҳукумати ва қуролли кучлари янги бош қўмондони олиб бораётган янгича сиёсатнинг бир қисмидир. Эслатиб ўтиш жоиз, генерал Раҳил Шариф бундан етти ойча бурун генерал Ашфақ Парвез Каёнийдан Бош қўмондонликни қабул қилиб олган. У Покистон хавфсизлик кучлари, полиция ходимлари ва ҳатто, шаҳарларга қарши уюштирилган ҳар қандай ҳужумга кескин жавоб беришлари билан огоҳлантирган. Ўтган ой ҳам Покистон Ҳаво кучлари худди шунга ўхшаш ҳужумларни уюштиришганди. Уларнинг сўнгги амалиёти кеча саҳар соат 3 га яқин бошланди. Унга қирувчи учоқлар, тикучарлар ҳам сафарбар этилган. Ҳаво кучларини ердан Покистон армияси замбараклар билан дастаклаб турди. Бомбалашлар эрталабга қадар давом этди. Покистон Қуролли кучларининг даъво қилишларича, 60 жангарини ўлдиришган. Аммо бу хабарлар, ҳозирча, мустақил манбалар томонидан тасдиқланмаган. Бизга ўлдирилганлар орасида тинч аҳоли вакиллари ҳам бўлиши мумкинлигини айтишди.\nСавол: Ҳозирга келиб, Толибон ҳаракати масаласида янги ҳукумат ва ҳарбийлар орасида ҳар доим ҳам якдиллик кузатилмайди. Бош вазир тинчлик музокаралари тарафдори. Ҳарбийлар кўпроқ куч қўллашга ўтишмоқда. Мавжуд ҳолат Толибон муаммосининг ечими йўқлигига далолат қилмайдими?\nРаҳимулла Юсуфзай: Биласизми, бу иш жуда қийин бўлади. Чунки Толибон муаммоси 12-13 йилдан буён давом этиб келади. Шу боис ҳам, унга осон ечим топиш имконсиз. Покистон янги бош вазири ҳаракат билан музокаралар олиб боришга уринди. Икки-уч ой вазият яхшилангандек ҳам бўлди. Аммо, ҳозирга келиб, музокаралар боши берк кўчага кириб қолди. Оташкесин ҳам битди. Икки томон сўнгги бор март ойи охирида учрашишган. Ҳозир вазият жуда муаммоли. Шу боис, ҳарбийлар тинчлик музокаралар ғоясига анча шубҳа билан қарашаяпти. Аммо уларнинг сўнгги амаллари ҳам, аслида, тинчлик ҳаракатларига қарши эмас. Чунки шу пайтгача Толибон билан эришилган тинчлик музокаралари иш бермаган. Шу боис ҳам, ҳарбийлар ҳукумат кучлироқ мавқеъдан туриб музокара қилса, натижаси ҳам яхши бўлади, деб ўйлаётган бўлишлари мумкин. Чунки улар шу пайтгача янги ҳукуматнинг сўзини инкор этишмаган.\nСавол: Сизнингча, Покистон янги ҳукуматининг сўнгги ҳарбий амалиётига Толибон ҳаракатининг муносабати қандай бўлиши мумкин?\nРаҳимулла Юсуфзай: Сўнгги ҳарбий амалиёт ортидан Толибон ҳаракати аллақачон бир ҳужум уюштиришга муваффақ бўлди. Улар Пешовар шаҳри яқинидаги Маттаний ҳудудида амният кучларини нишонга олишди. Ҳужум оқибатида аскарлар ва полиция ходимлари орасида яраланганларнинг борлиги айтилмоқда. Балки, бу ҳужумнинг Мироншоҳдаги амалиётларга бевосита алоқаси йўқдир. Чунки ҳозир жангарилар ҳамма жойда кўзга ташланади. Бироқ ҳаракатнинг янада кўпроқ ҳужум уюштириши тайин. Чунки ҳозир оташкесин амалда эмас. Томонлар эса, бир-бирларини ҳужумга тутишга ўтишган. Ҳар бир ҳужум ортидан жавоби ҳам кузатилиб келмоқда.


Умрни узайтирувчи кутилмаган усул\nЭкспертларга кўра, қўшиқ ҳиргойи қилиш - бош мияни катта миқдорда кислород билан таъминлайди ва унга соғломлаштирувчи таъсир кўрсатади, шунингдек, қон босимини тушириш хусусиятига ҳам эга\nТОШКЕНТ, 19 дек — Sputnik. Куйлаш инсон саломатлигига ижобий таъсир қилади ва умр давомийлигини ошириши мумкин, деб ёзади Express британиялик олимларга таянган ҳолда.\nТаъкидланишича, ушбу машғулот инсонларнинг руҳий ҳамда жисмоний ҳолатини яхшилайди экан. Хусусан, куйлаш деменция ва Альцгеймер касаллигига чалиниш хавфини пасайтиради, шунингдек, тушкунлик аломатларини йўқотишга хизмат қилади.\nМутахассисларнинг сўзларига кўра, севимли тароналарни куйлаётган инсонда инсон кайфиятини яхшилайдиган ва уни янада чаққон ва бахтли қиладиган эндорфинлар ажралар экан.\nШу билан бирга, унда вокал бўйича истеъдод бор-йўқлиги аҳамиятга эга эмас, сабаби, организм куйлашга унинг сифатидан қатъий назар ижобий таъсир кўрсатар экан.\nЭкспертларга кўра, қўшиқ ҳиргойи қилиш - бош мияни катта миқдорда кислород билан таъминлайди ва унга соғломлаштирувчи таъсир кўрсатади, шунингдек, қон босимини тушириш хусусиятига ҳам эга.


(1- сон) ўқинг, қизиқ Ҳар йили 31 декабрда дунёнинг аксарият мамлакатларида янги йил байрами нишонланади. Лекин ушбу байрам турли давлатларда…\nУМИДЛИ ЁШ ИЖОДКОР\n(1- сон) Биринчи китоб Ижод олами оҳанграбо сингари беором кўнгиллларни ўзига ром этади. Шунданми, бугун шеъриятга, адабиётга қизиқувчи ёшлар талайгина.…\nМуҳаммад ЮСУФ. ЯНГИ ЙИЛ КЕЧАСИ Кўнгил маъюс тортди йилнинг сўнгида, Билмам, ниманг билан сеҳрладинг, қор. Бугун куппа-кундуз кўзим ўнгида, Яна…\nХУРШИДАБОНУ Ҳар юракка, Янги йил, Нурафшонлиғ олиб кел. Элга фидо жонларга Шараф-шонлиғ олиб кел. Она Ватан ягона, Биз бир тану…\n(52- сон, 2016 й.) Ҳикоя Турк адиби Ҳилол АЖАР Изғирин қиш оқшоми. Совуқга чидаб бўлмайди. Қақшатгич изғирин изиллатаяпти. Онда-сонда йўлдан…\n(52- сон, 2016 й.) ҚАЙТАР ДУНЁ Баъзан одамлардан "ўгай она ундай, ўгай она бундай" деган гапларни эшитганимда, юрак-бағрим тилкаланиб кетади.…\n(52- сон, 2016 й.) Қатра Бир оғир хаста одам тўшакда ётарди, жойидан тура олмасди. Уни кучли ташналик қийнамоқда. Аксига олиб,…\n(52- сон, 2016 й.) Ҳаёт ҳикмати Юз берган кучли тўфондан бир бой кишининг барча мол-дунёси сувга ғарқ бўлибди. Бутун бойлиги…\nКЎНГИЛ ВАЙРОН БЎЛМАСИН ЭКАН...\n(52- сон, 2016 й.) Дил туFёни Инсон бошига иш тушмагунча, тинч ҳаётининг қадрига етмас экан. Баъзида ўйланиб қоламан. Қайси айбим…\n(50- сон, 2016 й.) Қатра Саккиз ёшли боланинг онаси вафот этди. Отаси фарзандини она меҳрисиз қийналмасин, деб бошқа аёлга уйланишга…\nҚАЛБИМДАГИ ҚИЗИЛ АТИРГУЛ\n(49- сон, 2016 й.) ҳикоя У пайтда университетнинг сўнгги курсида ўқирдим. Кичик курсда ўқийдиган Зиёда эс-ҳушимни ўғирлаганди. У ётоқхонада турар,…\n«МЕН БУЮК ЮРТ ФАРЗАНДИМАН!»\n(49- сон, 2016 й.) Янги китоб Шоирлик касб эмас, бу кўнгил иши. Шу боис ҳам шеъриятга бўлган иштиёқ ҳеч қачон…\nМЕНИ ЯХШИ КЎРИНГ, ОЙИЖОН\n(48- сон, 2016 й.) Хориж адабиёти дурдоналаридан Жунайд СУАВИ, турк адиби. Эшикдан кирар-кирмас завқ билан онасига деди: - Ойижон, биласизми…\nМУРОСА ВА МЕҲР\n(48- сон, 2016 й.) Ҳаёт - ибрат мактаби Келин яна ота уйига кетиб қолди. Айби - ишдан кеч келгани, овқати…\nВарак 40 жами 43


Эмма Стоундан Шэй Митчеллгача: Голливуд юлдузларининг косметологларидан фойдали маслаҳатлар - ShouBiz.uz\nСтиль 17:16 | 18.2.22\nЭмма Стоундан Шэй Митчеллгача: Голливуд юлдузларининг косметологларидан фойдали маслаҳатлар\nТавсиялар терининг яхшиланиши учун ёрдам беради\nДунё бўйлаб машҳурликка эришган Голливуд юлдузларининг косметологлари терини яхшилаш бўйича маслаҳатлар берди.\nШани Дарден (Жессика Альба ва Шэй Митчеллнинг косметологи) барча мижозларига А витамини (ретинол)га бой маҳсулотлар билан терини парвариш қилишни маслаҳат беради. Косметолог бу маслаҳатларни 20 ёшдан кейин қўллаш кераклигини айтган. Ретинол терини текислайди, пигментацияни йўқ қилади. Буларнинг барчаси А витаминининг коллаген ишлаб чиқаришни рағбатлантириши ва ҳужайра янгиланишини тезлаштириши билан боғлиқ. Бу терининг ёш ва табиий кўриниш имкониятини беради.\nРене Руло (Деми Ловато ва Лили Рейнхартнинг косметологи) зарарли ультрабинафша нурларидан ҳимояланиш ҳақида маслаҳат берган. Унинг барча мижозлари терининг очиқ жойларида SPF кремидан фойдаланади. Қуёшдан узоқ вақт ҳимояланишнинг сири SPF креми устига бир неча томчи намловчи мой суртиш ва уни терига суртиш ҳисобланади. Бу крем терининг буғланишига йўл қўймайди, намликни сақлайди ва қўлларнинг қуриб қолмаслигини таъминлайди.\nГолливуд юдузлари Эмма Стоун ва Ҳэлли Беррининг косметологи Олга Лорензин мижозларига сут кислоталари юмшоқ кислотали пеэллардан фойдаланишни тавсия қилади. Косметолог бу нафақат терининг зарарланган тешикларини яхши тозалашини, балки юз терисининг бир текис бўлишини ҳам кафолатлашини айтган.


“Ўзбекнефтгаз”: Покистоннинг “AKD Group” компанияси билан экспорт бўйича келишувларга эришилди (Фото) — Teletype\n“Ўзбекнефтгаз”: Покистоннинг “AKD Group” компанияси билан экспорт бўйича келишувларга эришилди (Фото)\nЖорий йилнинг 11 февраль куни “Ўзбекнефтгаз» АЖ ва Покистоннинг “AKD Group” молиявий конгломерати вакиллари ўртасида учрашув бўлиб ўтди.\nПокистоннинг “AKD Group” йирик инвестиция корпорациясига 1973 йилда асос солинган. Ҳозирда ушбу компания кўчмас мулк, воситачилик ва молиявий хизматлар, табиий ресурсларни қазиб олиш ва ахборот-коммуникация технологиялари каби соҳаларда фаолият кўрсатмоқда.\nУчрашув давомида хорижий ҳамкорлар Ўзбекистон Республикаси нефть ва газ саноатида олиб борилаётган трансформацион ислоҳотлар ҳамда “Ўзбекнефтгаз” АЖнинг ҳозирги фаолияти ва истиқболдаги режалари билан танишишди.\nЎз навбатида, “AKD Group” корпорацияси Покистонга нефть ва газ маҳсулотларини етказиб беришни “Ўзбекнефтгаз” АЖ билан биргаликда ташкил этиш соҳасида узоқ муддатли ҳамкорликни ривожлантиришга қизиқиш билдирди. Бу шубҳасиз, нефть маҳсулотларини чет элга экспорт қилиш ҳажмини оширишни таъминлайди.\nУчрашув якунлари бўйича томонлар “AKD Group” ва “Ўзбекнефтгаз” АЖ ўртасида экспорт масалалари бўйича икки томонлама ҳамкорликни ривожлантириш бўйича келишувларга эришилди.


ЎФА томонидан футбол бўйича воситачилар (агентлар) фаолияти тартибга солинади\nМаълумки, Ўзбекистон Республикаси Президентининг “Ўзбекистонда футболни мутлақо янги босқичга олиб чиқиш чора-тадбирлари тўғрисида”ги фармонида халқаро талаблардан келиб чиқиб, футбол спорт тури бўйича воситачилар (агентлар)нинг фаолиятини тартибга солиш ва уларни аккредитациядан ўтказиш тартиби тўғрисидаги низомни ишлаб чиқишга ва амалиётга жорий этишга алоҳида урғу берилган.\nШу муносабат билан, ФИФАнинг воситачилар билан ишлаш регламенти асосида ҳамда футболи ривожланган етакчи Европа мамлакатларининг тажрибасини ўрганган ҳолда, ЎФА томонидан “Футбол спорт тури бўйича воситачилар (агентлар) билан ишлашга доир регламент” ишлаб чиқилиб, жорий йилнинг сентябрь ойидан амалиётга жорий этиш режа қилинган.\nУшбу регламентни ишлаб чиқишдан асосий мақсад агентлик соҳасини тубдан ислоҳ қилишдан иборат. Ҳозирги кунда агентлар орасида ёш футболчиларнинг келажагини ўйламай, уларнинг ишончини суистеъмол қилган ҳолда, моддий манфаат кўраётгани кўп учрамоқда. Ана шундай ҳолатларга чек қўйган ҳолда, агентлар ишида шаффофлик ва ҳалоллик, шунингдек, профессионал ёндашувни таъминлаш катта аҳамият касб этади. Истеъдодли футболчиларнинг даражаси ва маҳорати ошиши ҳамда футболимиз ривожига ҳисса қўшиши агентлик фаолиятининг устувор вазифаси бўлиши талаб этилади. Бу борада Европанинг футболи ривожланган мамлакатлар тажрибаси ҳам ўрганиб чиқиляпти.\nҲозирги кунда ЎФА мутахассислари томонидан мазкур регламент лойиҳасини ишлаб чиқиш ишлари олиб борилмоқда. Шу сабабли, ўзбек футболига ҳамда мазкур соҳага бефарқ бўлмаган мутахасислардан футбол агентлари йўналишини тартибга солиш борасида ўз таклиф ҳамда фикр-мулоҳазаларини жорий йилнинг 10 августига қадар билдириш имконияти борлигини маълум қиламиз.\nБилдирилган таклиф ва фикр-мулоҳазалар ЎФА масъул мутахассислари томонидан ўрганиб чиқилиб, регламент лойиҳасини ишлаб чиқишда инобатга олинади.\nЎз таклифларингиз бўйича 2021 йил 10 август соат 17.00 га қадар Ўзбекистон футбол ассоциациясига қуйидаги манзил орқали мурожаат қилишларингиз мумкин.\nМанзил: Тошкент шаҳри, Шайхонтоҳур тумани, Ислом Каримов кўчаси, 98/А уй\n+99871 230 90 42\n+99871 230 90 45\n+99871 230 90 51\nФалькао собиқ жамоасидан таклиф олди\nMyTaxi билан ёрдам яқин\n“Аланияспор” автобуси ЙТҲга учради. Битта футболчи ҳалок бўлди


Аёл гўзаллиги ва жозибаси у билан! — Dilkashradio.com\nҲар бир аёл қадди-қоматининг гўзаллигини узоқ вақтгача сақлашни орзу қилади, шу жумладан, кўкрак гўзаллиги ҳам бундан мустасно эмас. Кўкрак аёл гўзаллигининг узвий бир қисми. Кўкракни қандай парваришлаш керак? Нима қилса, унинг гўзаллигини сақлаш мумкин? Қуйида ана шу саволларга жавоб топасиз. Кўкрак парваришига қанчалик эрта киришсангиз, унинг кўркамлиги ва жозибадорлиги шунча узоқ давом этади, кўкракни ушлаб турган мушаклар эса ўз кучини йўқотмайди. Гидромассаж кўкрак парвариши борасидаги энг осон усул. Гидромассаж кўкрак эгилувчанлиги ва таранглигини сақлайди, қон айланишини яхшилайди, шунингдек, кўкрак терисига ижобий таъсир кўрсатади. Совуқ сув кўкрак парваришида энг самарали косметик восита ҳисобланади. Душ қабул қилаётганда сув оқимини кўкрагингиз устига тўғриланг, кўкрак устида сув билан айланма ҳаракатлар бажаринг.\nАгар ноқулайликни ҳис этсангиз, сувни баданингизга ёқадиган ҳароратда қилиб, секин-асталик билан совутиб боринг. Кўкрак безлари саломатлиги. Косметологик муолажалар ва жисмоний машқлардан ташқари кўкрак саломатлиги ҳақида ҳам қайғуриш лозим. Шу боис ҳам ҳар бир аёл ўзи кўкрагини текшириб кўриб, бирор ўзгариш сезганида зудлик билан шифокорга мурожаат этиши керак. Бундан ташқари, 18 ёшдан бошлаб ҳар бир аёл йилига бир марта маммолог ёки жарроҳ кўригидан ўтиши лозим. Чиройли қомат. Кўкрагингиз нафақат чиройли, балки соғлом бўлишини истасангиз, қоматингизни доим тик тутиб юришни ўрганинг. Эгилган қомат, қийшайган умуртқа суяклари, осилган елкалар ҳатто энг чиройли кўкракни ҳам хунук ҳолга келтиради. Шу боис, кўкрак парваришида жисмоний машқларнинг ўрни муҳим.\nТурникда бемалол осилиб, ўзингизни бўш тутинг. Ана шунда мушаклар тортилиб, мустаҳкамланади, қон айланиши яхшиланади. Бошингиз устига қалин китоб қўйиб, хона бўйлаб юринг, китобни тушириб юбормасликка ҳаракат қилинг. Ана шунда қоматни тик тутиб юришга ўрганасиз. Девор, стол, стул, полга таяниб, «отжимание» машқини бажаринг. Бу машқларни 10-20 маротаба такрорлаш керак. Девордан 50 см узоқлашиб, қўлларингизни олдинга чўзиб, деворга таянинг ва деворни куч билан босинг. Машқларни бажаришдан олдин мушакларни қиздириш ва чўзиб олиш керак. Бу машқлар ҳафтасига 2-3 маротаба бажарилади. Муз ҳам ёрдам беради. Муз ҳам кўкрак териси ва мушакларига ижобий таъсир этади. Майда ажинларни текислаб, тешикчаларни камайтиради, шишларни бартараф этади. Ана шу мақсадларда музни тайёрлаш лозим.\nМайдаланган петрушка устидан 1,5 стакан қайнатилган сув солиб, 30 дақиқа тиндириб қўйинг, совигач, лимон шарбати томизиб, докадан ўтказинг ва махсус қолипларга солиб, музлаткичнинг музхонасига солиб қўйинг. 2-3 ош қошиқ қуритилган ялпиз барглари устидан 1 стакан қайнаган сув қуйиб, 30 дақиқа тиндиринг, совигач, музхонага қўйинг. Ҳар куни эрталаб юзингиз ва кўкрагингизни муз бўлакчаси билан артиб олинг. Фақат музни қўйишдан аввал жуда қизиган ёки совқотган бўлмаслигингиз керак. Аёллик жозибасини узоқ вақт сақлаб қолишни истасангиз, юқорида айтиб ўтилган маслаҳатларга амал қилинг. Бизнинг суҳбатларимиз ва www.najot.com сайтимиз орқали аёллар учун ўта муҳим бўлган мавзудан тортиб, то майда аммо керакли бўлган нарсаларга эътиборингизни қаратамиз.


Жанубий Осетияда яна отишмалар юз берди\n28 ноябр 2020, Тошкент вақти: 22:26\nЖанубий Осетия раҳбарлари 7 августга ўтар кечаси бир неча қишлоқ ва пойтахт Цхинвали Грузия ҳарбийлари томонидан ўққа тутилгани, оқибатда 18 киши ярадор бўлганини билдирди.\nРоссия қўллаб-қувватлаб келаётган Жанубий Осетия раҳбари Эдуард Кокойти Грузияни отишмани биринчи бўлиб бошлаганликда айблади.\n“Грузия томони Цхинвалини минамёт, гранатамёт ва катта калибрли тўплардан ўққа тутишини тўхтатиш учун россиялик тинчликпарвар кучлари бор имкониятни ишга солди. Ўт очиш тўхтамаганидан кейин биз ҳам жавоб ўти очишга мажбур бўлдик”, – деди Э.Кокойти.\nГрузиянинг реинтеграция масалалари вазири Темур Иакобашвили эса отишма учун жавобгарликни Жанубий Осетия зиммасига юклади.\n“Улар янги усул қўллашяпти. Улар фуқароларга қарашли объектлар – мактаблар ва шифохона биноларидан туриб бизни ўққа тутяпти. Агар биз жавоб ўти очсак ва бирор зарар етказсак, улар буни Грузия томонининг ваҳший ҳаракати, деб жар солишни мақсад қилган. Бу улар томонидан содир этилаётган ваҳший ҳаракат. Чунки улар аҳолининг ҳаёти, соғлиғи ва тинч ҳаёти ҳисобига ташвиқот олиб боряпти”, – деди вазир.\nГрузия президенти Михаил Саакашвили отишма пайтида ярадор бўлган грузиялик икки ҳарбийни кўриш учун 7 август куни Жанубий Осетия чегарасига яқин жойлашган Гори шаҳрига борди. У ҳам отишма учун Жанубий Осетия ва анча вақтдан бери исёнкор ўлкани қўллаб-қувватлаб келаётган Россияни айблаб, барча томонни “ушбу ақлсизликка чек қўйиш”га чақирди.\n“Мен қарама-қаршиликнинг кучайиши Россия Федерацияси манфаатига хизмат қилмаслигига ишонаман. Шубҳасиз, бу Грузия манфаатларига ҳам мос келмайди. Ҳозир бўлаётган воқеалар анчадан бери давом этаётган васвасали милитаризациялаш сиёсати, сўнгги кунларда атиги 30 минг аҳоли яшайдиган бу минтақа ҳақида Россия телевидениеси орқали милитаристик ташвиқотлар олиб борилаётгани натижасидир. Буларнинг барчаси учун сўнгги йилларда шундай сиёсат юритиб келаётганлар масъулдир”, – деди Грузия президенти.\nГрузия билан унинг икки исёнкор ўлкаси – Абхазия ва Жанубий Осетия ўртасида сўнгги ойларда вазият кескин тус олди.\nГрузиянинг Ғарбдаги асосий иттифоқчиси бўлган АҚШ 6 август куни барча томонни музокараларни қайта бошлашга чақирган эди. Пайшанба кунги тўқнашувлардан кейин Грузия ва Жанубий Осетия расмийлари ўртасида шу ҳафта Цхинвалида ўтиши кутилган учрашув амалга ошиши эҳтимолдан йироқ экани айтилмоқда.


Тошкент яқинида 10 минг кишига мўлжалланган карантин зонаси қурилмоқда. Видео Ўзбекистон янгиликлари\nТошкент яқинида 10 минг кишига мўлжалланган карантин зонаси қурилмоқда. Видео\n27 March 2020, 16:36\nЎзбекистон, Тошкент – Batafsil.uz ЯА. Мухбиримиз хабар қилишича, Тошкент вилояти Ўртачирчиқ туманида 10 минг кишига мўлжалланган карантин зонасининг қурилиши якунланмоқда.\nЯнги зона модулли бўлади - уларда одамлар собиқ ТАПОиЧ ҳудудида тайёрланаётган контейнерларда яшайдилар.\nПойтахт ҳокимлиги маълум қилишича: "Контейнер тайёрлаш жараёнига 2300 киши жалб этилган бўлиб, битта контейнерга ўртача 6-7 соат вақт сарфланади. Ҳар бир контейнер уч кишига мўлжалланган, айни пайтда 1600 дона контейнерларнинг биринчи партияси жўнатишга тайёр".\nКонтейнерларнинг том қисмига махсус изоляцион материал жойлаштирилган бўлиб, унинг ёрдамида кондиционер орқали ичкарида зарур микроиқлим яратилади. Шунингдек, уларнинг ҳар-бирида ҳожатхона, душ ва кондиционер мавжуд. Контейнерлар фойдаланиш учун тўлиқ тайёр ҳолда жўнатилади, фақат телевизорлар жойида ўрнатилади.\nШуниси муҳимки, контейнерлар коронавирус инфекцияси устидан ғалаба қозонилгандан кейин ҳам турли мақсадларда ишлатилиши мумкин бўлган тарзда ишлаб чиқарилмоқда.\nАлбатта, санитария қоидаларига ҳам риоя этилган: кириш жойида ҳар бир автомобиль иккита махсус машина билан дезинфекцияланади ва ишчилар тепловизор билан текширилади ҳамда барча гигиена воситалари билан таъминланади.